sagorsarker/bangla-wikipedia huggingface dataset:
আন্তঃঅবস্থান্তর ধাতু

আন্তঃঅবস্থান্তর ধাতু (Inner Transition Metals বা ITM) হলো এমন কিছু রাসায়নিক মৌল, যেগুলো পর্যায় সারণিতে সাধারণত নিচের দুটি আলাদা সারিতে দেখানো হয়। এদের মধ্যে রয়েছে মৌল সংখ্যা ৫৭ থেকে ৭১ পর্যন্ত ল্যান্থানাইড এবং ৮৯ থেকে ১০৩ পর্যন্ত অ্যাক্টিনাইড। ল্যান্থানাইড মৌলগুলো একে অপরের সঙ্গে অনেকটাই মিল রাখে। অন্যদিকে অ্যাক্টিনাইড মৌলগুলো সবই তেজস্ক্রিয়।
এই ধাতুগুলোর বাইরের তিনটি ইলেকট্রন স্তর অসম্পূর্ণ থাকে এবং এরা সবই ধাতব প্রকৃতির। অনেক ক্ষেত্রে এরা নমনীয় ও প্রসারণযোগ্য হয়। উদাহরণস্বরূপ, লুটেটিয়াম-এর মতো কিছু ল্যান্থানাইড আলো উৎপাদনের প্রযুক্তিতে ব্যবহৃত হয়। অধিকাংশ অ্যাক্টিনাইড প্রকৃতিতে পাওয়া যায় না, তবে থোরিয়াম ও ইউরেনিয়াম স্বাভাবিকভাবে খনিজের মধ্যে বিদ্যমান থাকে। অ্যাক্টিনাইড মৌলগুলো খুবই অস্থিতিশীল এবং তেজস্ক্রিয় বিকিরণ ঘটায়।
এই মৌলগুলোর সর্বশেষ ইলেকট্রন f-কক্ষে প্রবেশ করে, তাই এরা F-ব্লকের অন্তর্ভুক্ত। এদের সাধারণ ইলেকট্রন বিন্যাস হলো (n-2)f^0–14(n-1)d^0–2np^6ns^2, যেখানে n-এর মান ৬ অথবা ৭ হয়।
নীলডানা পাতা বুলবুলি

নীলডানা পাতা বুলবুলি (বৈজ্ঞানিক নাম: "Chloropsis cochinchinensis"), নীলডানা হরবোলা বা সবুজ বুলবুলি Chloropseidae (ক্লোরোপসিডি) গোত্র বা পরিবারের অন্তর্গত "Chloropsis" (ক্লোরোপসিস) গণের এক প্রজাতির সবুজ বৃক্ষচারী পাখি। নামে "বুলবুলি" হলেও এরা আসলে বুলবুল গোত্রের পাখি নয়। "হরবোলা" হওয়ার কারণ এরা বিভিন্ন পাখি ও প্রাণীর ডাক চমৎকার নকল করতে পারে। নীলডানা পাতা বুলবুলির বৈজ্ঞানিক নামের অর্থ "কোচীন-চীনের সবুজ পাখি" (গ্রিক: "kholoros" = সবুজ, "opsis" = চেহারা; লাতিন "cochinchinensis" = কোচীন-চীনের, ভিয়েতনামের পূর্ব নাম)। দক্ষিণ এশিয়ার পূর্ব প্রান্ত থেকে ইন্দোনেশিয়ার জাভা পর্যন্ত এক বিশাল এলাকা জুড়ে এদের বিস্তৃতি। বিগত কয়েক বছরে এদের সংখ্যা কমছে, তবে আশঙ্কাজনক হারে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত।
নীলডানা পাতা বুলবুলির মূল আবাস দক্ষিণ ও দক্ষিণ-পূর্ব এশিয়ার বিভিন্ন দেশে। মায়ানমার, চীন, থাইল্যান্ড, কম্বোডিয়া, লাওস, মালয়েশিয়া, ইন্দোনেশিয়া ও ভিয়েতনাম জুড়ে এদের বিস্তৃতি। বাংলাদেশের চট্টগ্রাম ও সিলেটের গহীন বনে এদের দেখা মেলে।
নীলডানা পাতা বুলবুলির মোট সাতটি উপপ্রজাতি শনাক্ত করা সম্ভব হয়েছে। উপপ্রজাতিগুলো হচ্ছে:
"C. c. nigricollis" নামে আরও একটি উপপ্রজাতির সন্ধান নথিপত্রে পাওয়া গেলেও পরবর্তীকালে তা মনোনিত উপপ্রজাতির সাথে একীভূত করা হয়। ভারত ও শ্রীলঙ্কায় বসবাস করা জার্ডনের পাতাবুলবুলিকে ("C. jerdoni") নীলডানা পাতা বুলবুলির একটি উপপ্রজাতি হিসেবে গণ্য করা হত।
নীলডানা পাতা বুলবুলি পাতার মত সবুজ রঙের ও নীলচে ডানার ছোট বৃক্ষচারী পাখি। এর দৈর্ঘ্য কমবেশি ১৮ সেন্টিমিটার, ডানা ৮.৪ সেন্টিমিটার, ঠোঁট ২.১ সেন্টিমিটার, পা ১.৮ সেন্টিমিটার ও লেজ ৬.৫ সেন্টিমিটার। প্রাপ্তবয়স্ক পাখির পিঠ ও দেহতল কচি পাতার মত সবুজ। পুরুষ ও স্ত্রী পাখির চেহারা ভিন্ন। পুরুষ পাখির মুখ ও থুতনি কালো। মুখের চারিদিক ও গলা হলদে রঙের। মাথার চাঁদি ও ঘাড়ের পেছন দিক হলদে-সবুজ। কাঁধ, ডানার প্রান্ত-পালক ও লেজের পালকের পাশ অনুজ্বল নীল। স্ত্রী পাখির থুতনি ও গলা নীলচে-সবুজ। কাঁধ, ডানার প্রান্ত-পালক ও লেজের পালকের পাশ পুরুষ পাখির মত অনুজ্বল নীল। পুরুষ ও স্ত্রী পাখি উভয়ের চোখ বাদামি। পা ও পায়ের পাতা স্লেট ধূসর। অপ্রাপ্তবয়স্ক পাখির চেহারা স্ত্রী পাখির মত। কেবল কপাল, মাথার চাঁদি ও ঘাড়ের পেছনের অংশ সবুজ।
নীলডানা পাতা বুলবুলি চিরসবুজ বন, পত্রপতনশীল বৃক্ষের অরণ্য ও বড় বাগানে বিচরণ করে। সচরাচর একা, জোড়ায় বা পারিবারিক দলে থাকে। প্রধানত ফুলগাছে খাদ্যের সন্ধানে ঘুরে বেড়ায়। ফুলের মধু, ফল, শুঁয়োপোকা, পিঁপড়া ও পরাগায়নে সহায়তা করে এমন পোকা-মাকড় এদের প্রধান খাদ্য। প্রায়ই প্রতিযোগী পাখিকে নিজের এলাকা থেকে এরা তাড়িয়ে দেয়। বিভিন্ন ধরনের তীব্র শব্দ ও শিস দিয়ে ডাকতে পারে। অন্যসব পাতা বুলবুলির মত এরাও বনের পাখি ও কাঠবিড়ালীর ডাক অবিকল অনুকরণ করতে পারে। সে কারণে এদের আরেক নাম হরবোলা।
মে থেকে সেপ্টেম্বর নীলডানা পাতা বুলবুলির প্রধান প্রজনন ঋতু। স্ত্রী ও পুরুষ দু'জনে মিলেই বাসা বানায়। গাছের সরু মূল, ঘাস ও আঁশের সঙ্গে মাকড়শার জাল জড়িয়ে বাসা সাজায়। সচরাচর ঘন বনে বাসা বাঁধে। বাসা প্রকৃতির সাথে এমনভাবে মিশে থাকে যে হঠাৎ শনাক্ত করা বেশ কষ্টকর। বাসা সাধারণত ভূমি থেকে ৬-১০ মিটার উঁচুতে হয়। বাসা বানানো হয়ে গেলে ২-৩ টি ডিম পাড়ে। ডিমের বর্ণ ফিকে পীত কিংবা পাটকিলে-সাদা। ডিমে বেগুনি বা লালচে-বাদামি দাগ থাকে। ডিমের মাপ ২.১ × ১.৫ সেন্টিমিটার।
জেন হ্যারিসন

জেন আরউইন হ্যারিসন () (জন্ম: ২৩শে জুলাই, ১৮০৪ মার্সেসবার্গ, পেনসালভেনিয়া – মৃত্যু: ১১ই মে, ১৮৪৬), উইলিয়াম হেনরি জুনিয়রের স্ত্রী এবং মার্কিন যুক্তরাষ্ট্রের ৯ম রাষ্ট্রপতি উইলিয়াম হেনরি হ্যারিসনের পুত্রবধু। তিনি মাত্র ৩২ দিনের জন্য ফার্স্ট লেডির সম্মান লাভ করেন।
১৮৪৭ সালে তিনি টিউবারকিউলোসিসে মৃত্যুবরণ করেন।
পিকচার হাউজ

পিকচার হাউজ ব্রিটিশ ভারতের বঙ্গপ্রদেশের ঢাকার প্রথম সিনেমা হল। পরবর্তীতে এর নাম হয় শাবিস্তান। একুশ শতকের শুরুতে এই হল বন্ধ হয়ে যায়।
পুরানো ঢাকার আর্মানিটোলার গির্জার পাশে ঢাকার নবাব ইউসুফ খানের গোরস্তানের জন্য রাখা জমিতে প্রতিষ্ঠা করা হয় এই সিনেমা হল। ১৯১৩-১৪ সালের দিকে এখানে নিয়মিত বায়োস্কোপ প্রদর্শনী করা হত। প্রথম মহাযুদ্ধের সময়ে ল্যাজারাস নামের এক আর্মেনিয় ব্যক্তি কিনে এখানে পাটের গুদাম করেছিল। পরবর্তীকালে যুদ্ধ শেষে "উদ্ভমী ঠাকুর" নামের এক মাড়োয়ারী এটা কিনে নিয়ে সিনেমা হলে রূপান্তরিত করেন।
১৯১৯-২০ সালের দিকে এখানে প্রতিদিন দুটো করে আর রবিবারে তিনটা সিনেমা দেখানো হতো। গ্রেটাগার্বোর একটি ছবি দিয়ে এই সিনেমা হলের যাত্রা শুরু হয়। হারিকেন আর লণ্ঠন দিয়ে সিনেমা প্রদর্শন করা হতো প্রথম দিকে। আলাউদ্দিন ও আশ্চর্য প্রদীপ, দ্য কিড, মাই ড্যাডি, মহব্বত এমন সব বিখ্যাত সিনেমা দেখানো হয়েছিল শাবিস্তানে।
দ্য লাস্ট কিস

দ্য লাস্ট কিস ঢাকা থেকে নির্মিত প্রথম নির্বাক পূর্ণদৈর্ঘ্য চলচ্চিত্র। ইস্ট বেঙ্গল সিনেমাটোগ্রাফ কোম্পানির প্রযোজনায় অম্বুজপ্রসন্ন গুপ্ত নির্মাণ করেন নির্বাক পূর্ণদৈর্ঘ্য চলচ্চিত্র "দ্য লাস্ট কিস"। 
১৯২৭ সালের দিকে "দ্য লাস্ট কিস" -এর চিত্রগ্রহণ শুরু হয়। 
নবাববাড়ির খাজা আজমল, খাজা আদিল, খাজা আকমল, খাজা নসরুল্লাহ, খাজা অজয়, খাজা আকিল, খাজা জহিরে, খাজা শাহেদ, শৈলেন রায় বা টোনা বাবু ছিলেন এই চলচ্চিত্রের অভিনেতা। 
ঢাকা শহরের প্রাকৃতিক দৃশ্যসংবলিত "দ্য লাস্ট কিস" চলচ্চিত্রের দৃশ্যধারণ করা হয় মতিঝিল, দিলকুশা, শাহবাগ, নীলক্ষেত ও আজিমপুর বালিকা বিদ্যালয়ের কাছে নবাবদের বাগানে। এ ছবির চিত্রগ্রহণের কাজ শেষ হতে প্রায় এক বছর সময় লেগেছিল।
"দ্য লাস্ট কিস" ছবিতে নায়কের ভূমিকায় অভিনয় করেন ঢাকা নবাব পরিবারের সদস্য খাজা আজমল ও নায়িকার চরিত্রে অভিনয় করেন ললিতা বা লোলিটা বা বুড়ি। ললিতা ছিলেন বাদামতলী পতিতালয়ের একজন যৌনকর্মী। চারুবালা, দেববালা (দেবী) নামের আরও দুই যৌনকর্মী এতে অভিনয় করেন। হরিমতি নামে একজন অভিনেত্রীও এতে অভিনয় করেন। একবছর পর লোলিটা তার আগের পেশায় ফিরে যান।
ঢাকায় চলিচ্চিত্রটির শুটিং হলেও প্রিন্ট ও প্রসেসিং হয় কলকাতায়। ১২ রিলের এই চলচ্চিত্রটি ১৯৩১ সালে মুক্তি পায় ঢাকার মুকুল টকিজে (অধুনা আজাদ সিনেমা)। এর প্রিমিয়ার শো উদ্বোধন করেন ঢাকা বিশ্ববিদ্যালয়ের অধ্যাপক ও বিশিষ্ট ইতিহাসবিদ ড. রমেশচন্দ্র মজুমদার (১৮৮৮-১৯৮০)। পরে তিনি ঢাকা বিশ্ববিদ্যালয়ের উপাচার্য (১৯৩৬-১৯৪২) হিসেবে দায়িত্ব পালন করেন। রিলিজের সময় নির্বাক এ ছবি বাংলা, ইংরেজি ও উর্দু ভাষায় সাবটাইটেল করে দেওয়া হয়েছিল। প্রায় এক মাস এ ছবির প্রদর্শনী চলে।
শিকার

শিকার জীবিত কোন পশু-পাখি ধরা কিংবা হত্যা করার লক্ষ্যে অনুসরণ করার উপযোগী কলাকৌশল। মানুষ তার নিজের ও পরিবারের জন্যে খাদ্য সংগ্রহ, আত্মরক্ষা করা, বিনোদন কিংবা ব্যবসা-বাণিজ্য করার লক্ষ্যেই সাধারণতঃ বন্যপ্রাণী শিকার করতে শুরু করে। এছাড়া, পশু-পাখিও নিজেদের জীবন ধারণের জন্যে তার আহার উপযোগী অন্যান্য প্রাণী শিকার করে থাকে। শিকারের জন্যে নির্দিষ্ট অস্ত্রশস্ত্র কিংবা সহায়ক উপকরণের প্রয়োজন পড়ে। যিনি বন্য পশু-পাখি শিকার করেন তিনি শিকারী নামে পরিচিত হয়ে থাকেন। অনেক সময় শিকার করতে গিয়ে শিকারী নিজেই শিকারে পরিণত হয়ে পড়তে পারেন।
যখন মানুষ পাথর এবং কাঠের যন্ত্রপাতির ব্যবহার করতে শিখে তখনই তারা শিকার কার্য্যের সাথে পরিচিত হয়। তখন তারা বর্শাফলক, বল্লম, সড়কি ইত্যাদি অস্ত্রশস্ত্র নিয়ে দলবদ্ধভাবে শিকারে বেরুতো। এ সকল অস্ত্র দিয়ে প্রাণী হত্যা করে কিংবা আহত প্রাণীকে সাথে নিয়ে নিজ নিজ গুহায় ফিরে আসতো। বর্তমানের আধুনিক সভ্য জীবনে শিকারপ্রিয় ব্যক্তিরা বন্দুক এবং তীর-ধনুকের সাহায্যে শিকার করতে বের হয়। কেউ কেউ নিছক চিত্তবিনোদনের উদ্দেশ্যে শিকারে বেড়িয়ে পড়েন। অনেক দেশেই শিকার কার্য্য পরিচালনার জন্য সুনির্দিষ্ট নিয়ম-কানুন রয়েছে।
সচরাচর খাঁচা কোন পশু-পাখিকে তার স্বাভাবিক জীবন থেকে বিচ্যুত করার উদ্দেশ্যে ধরা বা ফাঁদ হিসেবে ব্যবহার করা হয়। এ কারণেই খাঁচা শিকারের অন্যতম উপকরণ হিসেবে পরিচিত যা প্রায়শঃই নির্দিষ্ট প্রাণীর গর্তের সম্মুখে রাখা হয় বা সাধারণভাবে পাকড়াও করা হয়।
প্রাগৈতিহাসিককাল থেকেই খাদ্য সংস্থান ও আত্মরক্ষাকল্পেই মানুষ বুনো পশু-পাখিকে ভোঁতা পাথড়, গাছের ফলা ইত্যাদি দিয়ে শিকার করতো। সময়ের বিবর্তনে অনেক শিকারীই শুধুমাত্র পশুর চামড়া দিয়ে পোশাক বানানোর উদ্দেশ্যে শিকার করে থাকে। কেউবা আবার ব্যক্তিগত সক্ষমতা, পারিবারিক ঐতিহ্য বা বাহাদুরী প্রদর্শনের উদ্দেশ্যে বাড়ীর দেয়ালে সৌন্দর্য্য বর্ধনের জন্যে ঝুলিয়ে রাখে। আবার কেউ হয়তোবা অর্থ উপার্জনের হীন উদ্দেশ্যে শিকার করে থাকে।
পশুর ঘণত্ব বৃদ্ধিরোধকল্পে শিকার করা ভাল বলে দাবী করা হয়েছে। শস্যাদির জন্যে ক্ষতিকারক স্তন্যপায়ী জীব ও পাখি নিধনে শিকার কার্য পরিচালনা করা হয়ে থাকে। কীট-পতঙ্গ দমনের স্বার্থে এবং খাদক পশুর অনুপস্থিতিজনিত কারণে পশু-পাখির ঘণত্ব রোধে এ ধরনের শিকার হয়। সেজন্যে আধুনিক বন্যপ্রাণী ব্যবস্থাপনায় শিকারকে আবশ্যকীয় উপাদান হিসেবে উল্লেখ করা হয়েছে।
কিন্তু অতিমাত্রায় শিকারের ফলে বিভিন্ন প্রজাতির পশু-পাখির বিলুপ্তি ঘটতে পারে। সপ্তদশ শতকের শেষ দিকে মরিশাসের ডোডো পাখি ব্যাপকহারে শিকার হওয়ায় তা বিলুপ্ত প্রজাতি হিসেবে গণ্য হয়েছে। এটিই প্রথম প্রজাতির পাখি হিসেবে পরিচিত যা মানুষের হাতে শিকার হয়ে পৃথিবী থেকে বিলুপ্ত হয়।
পেশা হিসেবে নদী-পুকুরে জালের মাধ্যমে মাছ ধরা ও অবমুক্ত করা কিংবা খাদ্যের জন্যে মৎস্য শিকারকে সাধারণতঃ শিকারের পর্যায়ে ফেলা যায় না। ফাঁদের মাধ্যমে পশু-পাখি ধরাকেও একই পর্যায়ে ফেলা হয়। কারণ এ পদ্ধতির মাধ্যমে প্রাণীকে হত্যা করা হয়নি। যে-কোন ধরনের শস্য সংগ্রহ কিংবা মাশরুম সংগ্রহকে উদ্ভিদ সংরক্ষণ বা সংগ্রহকরণ হিসেবে গণ্য করা হয়।
পুকুর

পুকুর এক ধরনের স্থির পানির ক্ষুদ্র জলাশয় যা হ্রদের চেয়ে ছোট। পুকুর প্রকৃতি প্রদত্ত সৃষ্ট কিংবা মানুষ কর্তৃক খননকৃত - উভয় ধরনেরই হতে পারে। পোষা ও বন্য প্রাণীর উত্তম আবাসস্থল হিসেবে এটির ভূমিকা বিশাল ও ব্যাপক। প্রধানত পুকুরের পানিতে মাছ, জলজ উদ্ভিদ এবং জলজ প্রাণীর আবাসস্থল হিসেবে বিবেচিত। ছোট-বড় মাছ, হাঁস, রাজহাঁস, কচ্ছপ, সাপ, ব্যাঙ, গুই সাপ ইত্যাদি বিভিন্ন ধরনের জলচর, স্থলচর কিংবা উভচর প্রাণী পুকুরে বাস করে। পুকুরের পানির স্তর, খাদ্য স্তর, গাছপালার উপস্থিতি, ক্ষতিকর প্রাণীর অবস্থান, আলো নিশ্চিতকরণ, লবণাক্ততার মাত্রা ইত্যাদির উপর অন্যান্য প্রাণীর অবস্থান নির্ভর ও নিশ্চিত করে।
সাধারণতঃ পানির গভীরতা অনুসারে অধিকাংশ পুকুরের তলদেশেই সূর্যের আলোকরশ্মি প্রবেশ করতে পারে।
প্রকৃতিগতভাবেই নদীর পানি বৃদ্ধির পাশাপাশি পুকুরেও পানি বৃদ্ধি পায় যা বন্যার সময় চোখে ধরা পড়ে। কিছু কিছু ক্ষেত্রে পুকুরের পানি সারাবছর মজুত বা সংরক্ষিত হয় না। এ ধরনের পুকুরকে "বসন্তকালীন পুকুর", "ক্ষণস্থায়ী পুকুর", "মৌসুমী পুকুর" অথবা "অস্থায়ী ভেজা জমি" নামে পরিচিত হয়ে থাকে। সচরাচর এ জাতীয় পুকুরে কোন মাছ থাকে না।
স্থানীয়ভাবে বিশেষ করে বাংলাদেশের গ্রামাঞ্চলে পুকুরকে পুষ্করিণী নামেই কম-বেশি ডাকা হয়ে থাকে।
পুকুরের পানি স্থির থাকে বিধায় নদ-নদীর পানির চেয়ে তুলনামূলকভাবে গরম থাকে। এ ধরনের স্থির পানি অনেক ধরনের পরিবেশ বান্ধব গাছপালা এবং জীব-জন্তুর জীবনপ্রণালীতে সহায়ক ভূমিকা পালন করে। পুকুরের তলদেশ পলি পূর্ণ কাদা এবং পুকুরের কিনারায় জন্মানো গাছের শিকড় ও গর্তে মাছ এবং ব্যাঙের লার্ভা সঞ্চিত থাকে। গভীর তলদেশে অক্সিজেন কম থাকে। শুধুমাত্র সংশ্লিষ্ট প্রাণীরাই ঐ তলদেশের শীতল পরিবেশে অবস্থান করতে পারে। প্লাঙ্কটন পানির সকল স্তরেই নিজের জীবন বিস্তার করতে পারে।
মানুষের তৈরী পুকুরগুলো সাধারণতঃ চতুর্ভূজ আকৃতির হয়ে থাকে। পুকুরের অন্যতম ও প্রধান গুরুত্বপূর্ণ বৈশিষ্ট্য হচ্ছে পানির স্থিরতাপূর্ণ উপস্থিতি। এর ফলে জলজ উদ্ভিদকূলসহ সংশ্লিষ্ট প্রজাতির প্রাণীবর্গের বসবাসের উপযোগী অনুকূল পরিবেশ পায়। শাপলা, ব্যাঙ, সাপ, কচ্ছপ, বক, মাছরাঙ্গা ইত্যাদি প্রজাতির প্রাণী পুকুরকে উপজীব্য করে বেঁচে থাকে। পানিজাতীয় খাদ্য খেয়ে এ সকল প্রাণী জীববৈচিত্র্য রক্ষা করে। কিছু কিছু স্থলচর প্রাণী বিশেষ করে হাঁসের খাদ্যের সরাসরি উৎস হিসেবে পুকুর বিবেচিত হয়ে আসছে।
রবীন্দ্র কৌশিক

রবীন্দ্র কৌশিক () (জন্ম:১৯৫২ - মৃত্যু:২০০১) ভারতের গোয়েন্দা সংস্থা রিসার্চ অ্যান্ড অ্যানালাইসিস উইং (র) এর একজন সাবেক এজেন্ট। তিনি পাকিস্তানে গুপ্তচরবৃত্তির কাজে ধরা পড়েন এবং সেখানেই মৃত্যুবরণ করেন।
রবীন্দ্র কৌশিক রাজস্থান রাজ্যের শ্রী গঙ্গানগরে ১১ এপ্রিল ১৯৫২ সালে জন্ম গ্রহণ করেন। তিনি কিশোর জীবনে থিয়েটার কর্মী হিসেবে লক্ষ্নৌতে জনপ্রিয় ছিলেন। সেখান থেকেই তাকে গোয়েন্দা সংস্থার জন্য নির্বাচিত করা হয়। ২৩ বছর বয়সে তিনি পাকিস্তানে গুপ্তচরবৃত্তির কাজে মিশনে যান। তাকে পাকিস্তানে একটি মিশনে পাঠানো হয়েছিল। তিনি গঙ্গানগরের অধিবাসী হওয়ার জন্যে পাঞ্জাবী আগে থেকেই জানতেন। উর্দু ভাষা ও পাকিস্তানের খুঁটিনাটি, ইসলাম ধর্ম সম্পর্কিত তথ্য বিশদে পড়াশোনা করতে হয়।।
রবীন্দ্র কৌশিক পাকিস্তানে ১৯৭৪ সালে "নবী আহমেদ শাকির" নাম ধারণ করে প্রবেশে করেন। তিনি করাচী বিশ্ববিদ্যালয়ে আইন বিভাগে ভর্তি হন। এলএলবি পাশের পর তিনি পাকিস্তান সেনাবাহিনীতে প্রবেশ করেন করণিক হিসাবে। অর্থ বিভাগের করণিক থেকে উন্নতি করে মেজর হিসেবে যোগদান করেন। পাক সেনাবাহিনীর বহু গুরুত্বপূর্ণ তথ্য তিনি ভারতে পাঠান। ১৯৭৯ সাল থেকে ১৯৮৩ সাল পর্যন্ত তিনি পাকিস্তান সেনাবাহিনীতে সক্রিয় ছিলেন। ১৯৮৩ সালে তিনি ভারতীয় গোয়েন্দা সংস্থার ভুলে ধরা পড়েন। ইনায়েত মাশিহ নামক এক ভারতীয় গুপ্তচরকে পাকিস্তানে পাঠানো হয় কৌশিকের সাথে যোগাযোগ করার উদ্দেশ্যে। কিন্তু পাক গোয়েন্দা সংস্থার হাতে ইনায়েত ধরা পড়লে কৌশিকও গ্রেপ্তার হন। তাকে বিভিন্ন জেলে রাখা হয়।
তিনি ইসলাম ধর্ম গ্রহণ করে পাকিস্তানের এক নারীকে বিবাহ করেন। তার স্ত্রীর নাম ছিল আমানত। তাদের এক কন্যাসন্তান আছে।
গোয়েন্দা হিসেবে ধরা পড়ার পরে তাকে কোর্ট মার্শালে মৃত্যুদণ্ড দেয়া হয়। কিন্তু পাকিস্তানের সুপ্রীম কোর্ট তাকে যাবজ্জীবন কারাদন্ড প্রদান করে। ২০০১ সালে তিনি পালমোনারি টিউবারকিউলোসিস ও হৃদরোগে আক্রান্ত হয়ে চিকিৎসা হীন অবস্থায় মুলতান জেলেই মৃত্যুবরণ করেন।
বডিগার্ড (২০১১-এর চলচ্চিত্র)

বডিগার্ড (, ) ২০১১ সালের একটি ভারতীয় হিন্দী চলচ্চিত্র। এই রোমান্টিক-অ্যাকশন চলচ্চিত্রের পরিচালক হচ্ছেন সিদ্দীক। পরিচালক সিদ্দীক এই চলচ্চিত্র তৃতীয় বারের মত পুণঃনির্মান করেন। অতুল অগ্নিহোতরি প্রযোজিত চলচ্চিত্রটিতে সালমান খান ও কারিনা কাপুর অভিনয় করেন। চলচ্চিত্রটির মিউজিক করেছেন হিমেশ রেশমিয়া এবং প্রীতম চক্রবর্তী। রোমান্টিক ও অ্যাকশন ধাঁচের এই চলচ্চিত্র নির্মাণে ব্যয় হয়েছে ৬৫ কোটি টাকা। 
বডিগার্ড চলচ্চিত্রটি ৩১ অগাষ্ট ২০১১ সালে ভারতের ৭০ টি শহরে মুক্তিলাভ করে। চলচ্চিত্রটি মুক্তির প্রথম সপ্তাহেই ৯৯.৫০ কোটি ভারতীয় টাকা মুদ্রা আয় করেছে।
বিল

বাংলাদেশ, পশ্চিমবঙ্গ ও আসামে বিস্তীর্ণ আবদ্ধ স্বাদুপানির জলাশয়কে বিল বলা হয়। বিল মূলত নিম্নভূমি যেখানে অতিরিক্ত পানি এসে জমা হয়। শুকনোর মৌসুমে অধিকাংশ বিলে কোন পানি থাকে না। তখন সেই এলাকা চাষাবাদ ও গবাদিপশুর চারণক্ষেত্র হিসেবে ব্যবহৃত হয়। একটু বৃষ্টি হলে বা বর্ষা মৌসুমে এসব নিম্নভূমি পানিতে পরিপূর্ণ হয়ে যায়। সাধারণত বিলের গভীরতা বেশি হয় না। বেশিরভাগ বিলই জলাভূমির মত। তবে বড় বড় বিলের গভীরতা অনেক বেশি এবং প্রায় সারা বছর এসব বিলের কোথাও না কোথাও পানি থাকে। বিল কোন কোন ক্ষেত্রে বাঁওড়ের সমার্থক, যদিও দু'টির মধ্য অল্পবিস্তর পার্থক্য বিদ্যমান। গাঙেয় ও ব্রহ্মপুত্র প্লাবন সমভূমিতে বিলের সংখ্যা বেশি। বাংলাদেশের ঢাকা, কুমিল্লা, ফরিদপুর, নাটোর ও পাবনায় বিলের সংখ্যা সবচেয়ে বেশি।
বিল নানাভাবে গঠিত হতে পারে। কোন নিম্নভূমিতে যদি পানি নিষ্কাশনের ব্যবস্থা না থাকে বা নিষ্কাশন পথ বন্ধ হয়ে যায়, তবে বন্যার পর ঐ স্থানে পানি আটকে বিলের সৃষ্টি হয়। আবার বৃষ্টিপাত বেশি হলে ও বর্ষাকালে পানি জমে বিলের সৃষ্টি হয়। আবার কখনও কখনও নদীপথের দিক পরিবর্তিত হলে বিলের সৃষ্টি হয়। দিক পরিবর্তিত হওয়ার পরও নদীর যে অবশেষ থেকে যায় তা বিল হিসেবে চিহ্নিত হয়।
কাজিরাঙা জাতীয় উদ্যানের ইতিহাস

ভারতের আসাম প্রদেশে নগাঁও ও গোলাঘাট জেলায় অবস্থিত কাজিরাঙ্গা জাতীয় উদ্যানের গোড়াপত্তন হয় বিংশ শতাব্দীর শুরুতে, ১৯০৪ সালে। পৃথিবীর প্রায় দুই-তৃতীয়াংশ এশীয় একশৃঙ্গ গণ্ডারের আবাসস্থল কাজিরাঙ্গা ইউনেস্কো স্বীকৃত বিশ্ব ঐতিহ্যবাহী স্থানের একটি। এছাড়াও উদ্যানটি বাঘ, এশীয় হাতি ও অসংখ্য প্রজাতির বিপন্ন পশু ও পাখির নিরাপদ আশ্রয়স্থল। ভারতের অন্যসব জাতীয় উদ্যানের তুলনায় কাজিরাঙ্গায় জীববৈচিত্র্য সংরক্ষণের ক্ষেত্রে উল্লেখযোগ্য সফলতা পাওয়া গেছে।
ঊনবিংশ শতাব্দীর প্রথম দিকে বর্তমান কাজিরাঙ্গা এলাকাটি অত্যন্ত দুর্গম, বিপদজনক ও সাধারণ মানুষের কাছে অজানা ছিল। বন্য জীবজন্তু, ম্যালেরিয়া, হঠাৎ বন্যা ও যখন তখন ব্রহ্মপুত্র নদের দিক পরিবর্তনের কারণে এলাকাটি একেবারেই অগম্য ছিল। সপ্তদশ শতকের নথিপত্রে কাজিরাঙ্গা নামক বনের উল্লেখ পাওয়া যায়। সপ্তদশ শতকে অহম রাজ প্রতাপ সিংহ এই এলাকা দিয়ে যাওয়ার সময় এখানকার মাছের স্বাদে মুগ্ধ হয়ে জানতে চান এমন সুস্বাদু মাছ কোথ্থেকে এসেছে। তিনি উত্তর পান-কাজিরাঙ্গা থেকে। এলাকাটার নাম কাজিরাঙ্গা কি করে হল সে ব্যাপারে অসংখ্য লোকগাঁথা ও কিংবদন্তি প্রচলিত রয়েছে। তবে ঐতিহাসিকগণ মনে করেন, কাজিরাঙ্গার নামের সাথে "কার্বি" নামক একজন নারী যুক্ত। একসময় তিনি এলাকাটি শাসন করতেন।
সংরক্ষিত বনাঞ্চল হিসেবে কাজিরাঙ্গার ইতিহাস শুরু হয় বিংশ শতাব্দীর প্রথম দিকে। ১৯০৪ সালে ভারতের তৎকালীন ভাইসরয় লর্ড কার্জনের মার্কিন স্ত্রী মেরি কার্জন কাজিরাঙ্গা ভ্রমণে আসেন। কাজিরাঙ্গা তখনও একশৃঙ্গ গণ্ডারের জন্য বিখ্যাত ছিল। কিন্তু তার ভ্রমণকালে মেরি কার্জন গুটিকতক খুরের ছাপ ছাড়া একটিও গণ্ডার দেখতে পান নি। কথিত আছে যে, তৎকালীন বিখ্যাত অ্যানিমেল ট্র্যাকার বলরাম হাজারিকা লেডি কার্জনকে কাজিরাঙ্গা ঘুরিয়ে দেখান এবং এলাকাটি একটি সংরক্ষিত অঞ্চল হিসেবে ঘোষণা করার জন্য তাকে উদ্বুদ্ধ করেন। কাজিরাঙ্গায় গণ্ডারদের হতাশাজনক অবস্থায় দেখে প্রজাতিটি রক্ষা করার জন্য অবিলম্বে পদক্ষেপ নিতে তিনি তার স্বামীকে অনুরোধ করেন। লর্ড কার্জন অনতিবিলম্বে গণ্ডার সংরক্ষণে ব্যবস্থা নেন। ১৯০৫ সালের ১ জুন কাজিরাঙ্গা অঞ্চলকে "কাজিরাঙ্গা প্রস্তাবিত সংরক্ষিত বনাঞ্চল"-এর ঘোষণা দেওয়া হয়। তখন সংরক্ষিত বনাঞ্চলের মোট আয়তন ছিল ২৩২ বর্গ কিলোমিটার (৯০ বর্গ মাইল)।
উ ওয়েনজিয়া

উ ওয়েনজিয়া (; জন্ম: ৬ আগস্ট, ১৯৮৯) চীনের মডেল এবং সুন্দরী প্রতিযোগী হিসেবে পরিচিত। তার জন্ম চীনের হার্বিন এলাকায়। চীনের স্বায়ত্ত্বশাসিত প্রদেশ ইনার মঙ্গোলিয়ার অরডোস শহরে অনুষ্ঠিত ২০১২ সালের মিস ওয়ার্ল্ড সুন্দরী প্রতিযোগিতার শিরোপা জয় করেন।
উ উয়েনজিয়া ১১৫ জন প্রতিযোগীকে পিছনে ফেলে এবং প্রথম রানার্স-আপ ওয়েলসের এলিজাবেথ মোল্ডস ও দ্বিতীয় রানার্স-আপ অস্ট্রেলিয়ার জেসিকা কাহাওয়াকে পরাভূত করেন। ১৯৫১ সালে মিস ওয়ার্ল্ড প্রতিযোগিতা প্রবর্তনের পর এ নিয়ে চীনের সুন্দরীরা ২য় বারের মতো শিরোপা জয় করেছে। সর্বশেষ ২০০৭ সালের মিস ওয়ার্ল্ড সুন্দরী প্রতিযোগিতায় ঝেং জিলিন এ সম্মাননা অর্জন করেছিলেন। এছাড়াও তিনি পূর্ব এশীয় অঞ্চলের মধ্যে মিস ওয়ার্ল্ড প্রতিযোগিতার দ্বিতীয় শিরোপাধারী নারী।
ওয়েনজিয়া বর্তমানে সঙ্গীত বিষয়ে অধ্যয়নরত। তার ভাষায়, ভবিষ্যতে তিনি একজন সঙ্গীত শিক্ষক হতে চান।
উদূখল

উদূখল বা উখলি হল মুষল দিয়ে শস্যাদি পেষাই ও পরিষ্কারকরণের বিশেষ যন্ত্রবিশেষ। বাংলাদেশ ও ভারতের গ্রামাঞ্চলে সাধারণত এর ব্যবহার দেখা যায়। মূলত আর্য সংস্কৃতিতে এর আবিষ্কার হয়।
সাধারণত বিশাল গাছের গুড়ি থেকে এগুলো প্রস্তুত করা হয়। গাছের গুড়ির ভিতরটা গর্ত করে মসলা বা শস্যাদি রাখার স্থান তৈরি করা হয়। আর, একটা লম্বা মসৃণ দন্ড দিয়ে সেই গর্তে রাখা মসলা বা শস্যে জোরে জোরে আঘাত করা হয়। এই আঘাতে মসলা বা শস্যাদি গুড়ো হয়। আদিতে হাতে পেষার জন্য এ ধরনের যন্ত্র ব্যবহৃত হলেও আধুনিকতার ছোঁয়া লাগায় অনেক স্থানেই এখন আর এদের ব্যবহার দেখা যায় না।
সিলটিতে এদেরকে একত্রে ডাকা হয় ꠊꠣꠁꠟ-ꠍꠤꠀ "(ঘাইল-ছিয়া)"— নিচের গুড়িটাকে 'ঘাইল' আর আঘাত করার দন্ডকে '<nowiki>'</nowiki>ছিয়া' ডাকা হয়।বগুড়া অঞ্চলে একে ছেচা বলা হয়। উত্তরবঙ্গে জিনিসটার নাম উরুনগান বা সামগান।
খলিল উল্লাহ খান

আবুল ফজল মোহম্মদ খলিল উল্লাহ খান (১ ফেব্রুয়ারি ১৯৩৪ - ৭ নভেম্বর ২০১৪) ষাটের দশকের বাংলাদেশের জনপ্রিয় অভিনেতাদের একজন। চলচ্চিত্র ছাড়াও তিনি টেলিভিশন নাটকেও জনপ্রিয়তা অর্জন করেন।
খলিল ১৯৩৪ সালের ১ ফেব্রুয়ারি ভারতের মেদিনীপুরে জন্মগ্রহণ করেন। তার বাবা পুলিশ অফিসার ছিলেন বলে তাকে সিলেট, কৃষ্ণনগর, বগুড়া, বর্ধমান, নোয়াখালী যেতে হয়। খলিলের শৈশব জীবন কেটেছিল এসব জেলাতেই। ১৯৪৮ সালে সিলেট সরকারি উচ্চ বিদ্যালয় থেকে মাধ্যমিক ও ১৯৫১ সালে মদনমোহন কলেজ থেকে উচ্চ মাধ্যমিক সম্পন্ন করেন। পরবর্তীতে সিলেট মুরারিচাঁদ কলেজ থেকে তিনি স্নাতক ডিগ্রি অর্জন করেন।
১৯৫১ সালে আর্মি কমিশনে যোগ দিয়ে কোয়েটাতে চলে যান। ১৯৫২ সালে ফিরে এসে আনসার এডজুট্যান্ট হিসেবে যোগ দেন। দীর্ঘদিন সাসপেন্ড থাকার পর তা উইড্র হয় ১৯৭৭ সালে। ১৯৯২ সালে আনসার থেকে অবসর গ্রহণ করেন।
১৯৫৯ সালে "সোনার কাজল" ছবিতে প্রথম অভিনয় শুরু করেন। চলচ্চিত্রে আসার পূর্বে বেশ কয়েকটি নাটকেও অভিনয় করেন। চলচ্চিত্রে আসার ব্যাপারে প্রযোজক মাসুদ চৌধুরীর কাছ থেকে সহযোগিতা পান। তার সাহযোগিতায় জহির রায়হানের ‘সোনার কাজল’ ছবিতে নায়ক হিসেবে অভিনয় করেন। প্রথম ছবিতে দু’জন নায়িকা ছিলেন—একজন সুমিতা দেবী, অপরজন সুলতানা জামান। জহির রায়হান ছাড়াও সোনার কাজল ছবিটির পরিচালক ছিলেন কলিম শরাফি। খলিল অভিনীত দ্বিতীয় ছবি "প্রীত না জানে রীত"। ছবিটি ১৯৬৩ সালের ১৩ জানুয়ারি মুক্তি পায়। খলিলের তৃতীয় ছবি ‘সংগম’। এ ছবিতে খলিল ও সুমিতা দেবী রোমান্টিক নায়ক-নায়িকা। এরপর নায়ক হিসেবে তিনি একে একে অভিনয় করেন — কাজল (১৯৬৫), ক্যায়সে কঁহু (১৯৬৫), ভাওয়াল সন্ন্যাসী (১৯৬৫), বেগানা (১৯৬৬), জংলী ফুল (১৯৬৮) প্রভৃতি ছবিতে। নায়ক হিসেবে খলিলের শেষ ছবি ‘জংলী ফুল’। এটি ১৯৬৮ সালের ২৯ মার্চ মুক্তি পায়। তার নায়িকা ছিলেন সুলতানা জামান। সহ-নায়িকা ছিলেন সুচন্দা। ১৯৭৪ সালে ‘উৎসর্গ’ এবং ‘এখানে আকাশ নীল’ ছবি ২টির মাধ্যমে খলিল চরিত্রাভিনেতারূপে আত্মপ্রকাশ করেন। এস এম পারভেজ পরিচালিত বেগানা ছবিতে প্রথম খলনায়ক হিসেবে খলিল অভিনয় করেন। দু’টি ছবি প্রযোজনা করেছিলেন তিনি। একটি "সিপাহী" অন্যটি "এই ঘর এই সংসার"।
তিনি দুই মেয়াদে বাংলাদেশ চলচ্চিত্র শিল্পী সমিতির সভাপতি ছিলেন।
১৯৬৫ সালে চুক্তিবদ্ধ হন ‘ভাওয়াল সন্ন্যাসী’ ছবিতে। ভাওয়াল রাজার ঐতিহাসিক কাহিনী অবলম্বনে এর চিত্রনাট্য লিখেছিলেন—রওনক চৌধুরী। তিনিই ছিলেন ছবির পরিচালক। ছবিতে ডাক্তার আশুর চরিত্রে ছিলেন খলিল। ছবিতে নায়িকা অর্থাৎ রানীরূপী রেশমার সঙ্গে ছিল তার পরকীয়া প্রেম। ভাওয়াল সন্ন্যাসীর পর ‘উলঝন’ ছবিতে খলিলের নায়িকা ছিলেন রোজী।
১৯৬৬ সালে ‘বালা’ নামে একটি উর্দু ছবিতে অভিনয় করার অফার পেলেন। এই ছবিতে জেনিফার নামে একজন অভিনেত্রীকে জড়িয়ে সমালোচিত হওয়ার পর খলিল ‘বালা’ ছবির কাজ ছেড়ে দেন।
আশির দশকে টেলিভিশন পর্দায় আসেন খলিল। তার অভিনীত বিশেষ নাটকের মধ্যে উল্লেখযোগ্য হচ্ছে- আব্দুল্লাহ আল মামুনের ধারাবাহিক নাটক সংশপ্তক।
খলিল ১৯৫৪ সালে মানিকগঞ্জের রাবেয়া খানমকে বিয়ে করেন। এই দম্পতির পাঁচ ছেলে ও চার মেয়ে।
খলিল ২০১৪ সালের ৭ ডিসেম্বর সকাল ১০টায় ঢাকায় স্কয়ার হাসপাতালে মৃত্যুবরণ করেন।
আইসিসি পুরুষ টি২০ বিশ্বকাপ

আইসিসি বিশ্ব টুয়েন্টি২০ বা আইসিসি ওয়ার্ল্ড টি২০ বা আইসিসি পুরুষ টি২০ বিশ্বকাপ () ক্রিকেটের টুয়েন্টি২০ পদ্ধতির আন্তর্জাতিক চ্যাম্পিয়নশিপ প্রতিযোগিতা বিশেষ। প্রতিযোগিতাটি ক্রীড়া নিয়ন্ত্রণকারী সংস্থা হিসেবে আন্তর্জাতিক ক্রিকেট কাউন্সিল বা আইসিসি কর্তৃক পরিচালিত হয়। প্রতিযোগিতায় ২০ দলের অংশগ্রহণ থাকে। তন্মধ্যে ১০টি আইসিসি'র পূর্ণ সদস্যভূক্ত স্বয়ংক্রিয়ভাবে অংশগ্রহণ করে। বাকি দলের অংশগ্রহণের জন্যে আইসিসি বিশ্ব টুয়েন্টি২০ যোগ্যতা নির্ধারণী প্রতিযোগিতায় অংশগ্রহণ করতে হয়। অতঃপর শীর্ষস্থানীয় দুই দল এই প্রতিযোগিতায় অংশ নেয়। বর্তমানে প্রতিযোগিতাটি প্রতি দুই বছর অন্তর অনুষ্ঠিত হয়ে থাকে।
গ্রুপ পর্ব এবং সুপার এইটে ফলাফল নির্ধারণের জন্যে নিম্নবর্ণিত পয়েন্ট বরাদ্দ রাখা হয়েছে:
কোন কারণে যদি টাই হয়, তাহলে সুপার ওভারের মাধ্যমে ফলাফল নির্ধারণ করা হবে। আবার সুপার ওভারেও যদি একই ধরনের ঘটনা ঘটে তাহলে যে দল তাদের ইনিংসে সর্বাধিক ছয় বা ছক্কা মেরেছে, তাদেরকে বিজয়ী বলে ঘোষণা করা হবে। এ প্রক্রিয়া প্রতিযোগিতার সবগুলো খেলার জন্যেই প্রযোজ্য হবে। ২০০৭ সালের আইসিসি বিশ্ব টুয়েন্টি২০ প্রতিযোগিতায় এ নিয়ম প্রবর্তিত ও প্রচলন ঘটানো হয়নি। তখন বোল-আউটের মাধ্যমে টাই ভাঙ্গা হতো।
প্রত্যেক গ্রুপ ও সুপার এইট পর্বে দলের শীর্ষস্থান নির্ধারণে নিম্নবর্ণিত শর্তাদি রাখা হয়েছে:
আন্তর্জাতিক ক্রিকেট কাউন্সিলের নির্বাহী পরিষদ ভোটের মাধ্যমে আগ্রহী দেশের দরপত্র পর্যবেক্ষণপূর্বক তাদের আগ্রহে এ প্রতিযোগিতার স্বাগতিক দেশ নির্ধারণ করে থাকেন। ২০০৭ সালে দক্ষিণ আফ্রিকা, ২০০৯ সালে ইংল্যান্ড, ২০১০ সালে ওয়েস্ট ইন্ডিজ এবং ২০১২ সালে শ্রীলঙ্কা স্বাগতিক দেশের মর্যাদা পায়। ২০১৪ সালে বাংলাদেশ স্বাগতিক দেশের মর্যাদা লাভ করে। আইসিসি দক্ষিণ আফ্রিকা এবং ইংল্যান্ডকে প্রথম দুইটি প্রতিযোগিতা আয়োজনে প্রথমদিককার স্বাগতিক দেশ হিসেবে ঘোষণা করে যারা এ পদ্ধতিকে শুরু থেকেই গ্রহণ করে। ২০১৬ সালে ভারতকে প্রতিযোগিতার স্বাগতিক দেশ হিসেবে মনোনীত হয়। ২০২১ এ আবার এই প্রতিযোগিতার আসর বসে। প্রথমে ভারতে অনুষ্ঠিত হবার কথা ছিল, কিন্তু করোনা পরিস্থিতি ভয়ঙ্কর হবার জন্য সমগ্র প্রতিযোগিতাটি সংযুক্ত আরব আমিরাত ও ওমানে স্থানান্তরিত হয়।
নীচের সারণীতে আইসিসি বিশ্ব টুয়েন্টি২০ প্রতিযোগিতাসমূহে অংশগ্রহণকারী দলের অবস্থান তুলে ধরা হয়েছে:
টর্চবাতি

টর্চবাতি হচ্ছে হাতে বহনযোগ্য এক প্রকার বৈদ্যুতিক বাতি। টর্চবাতিতে আলোর উৎস হিসেবে মূলত কাচের ক্ষুদ্র গোলকের বাতি বা আলোকনিঃসারী ডায়োড (এলইডি) ব্যবহৃত হয়। মার্কিন যুক্তরাষ্ট্রে একে চমকানি বাতি ("ফ্ল্যাশলাইট") বলা হয়। এই বাতিতে বিদ্যুতের উৎস হিসেবে শুষ্ক তড়িৎকোষ (ড্রাই সেল) ব্যবহার করা হয়।
১৮৯৯ সালে শুষ্ক তড়িৎকোষ ও ছোট আকৃতির গোলকবাতি আবিষ্কারের মাধ্যমে দিয়ে টর্চবাতি তৈরি করা সম্ভব হয়। একটি সাধারণ টর্চবাতির সচারচর তিনটি অংশ থাকে — প্রতিফলক দ্বারা ঘেরা একটি বাতি, তড়িৎকোষ-সমাহার বা ব্যাটারি ও একটি বর্তনী সংযোগ ও বিচ্ছিন্নকারক বা সুইচ। বর্তমানে টর্চবাতিগুলি বাল্ব বা এলইডি ব্যবহার করে তৈরি করা হয় এবং বিদ্যুতের উৎস হিসেবে একবার ব্যবহারযোগ্য বা বহুবার ব্যবহারযোগ্য (পুনর্ভরণযোগ্য তথা রিচার্জেবল) ব্যবহৃত হয়। এছাড়াও কিছু কিছু টর্চবাতি সৌরশক্তি ব্যবহার করেও চালিত হয়।
কেজিবি

কেজিবি (; ) রুশ ভাষার সংক্ষিপ্ত রূপ। সংস্থাটি সাবেক সোভিয়েত ইউনিয়নের রাষ্ট্রীয় গোয়েন্দা সংস্থা হিসেবে পরিচিত ছিল। ১৩ মার্চ, ১৯৫৪ থেকে ৬ নভেম্বর, ১৯৯১ সালে কেজিবি "সোভিয়েত নিরাপত্তা সংস্থা", "সোভিয়েত গোয়েন্দা সংস্থা" কিংবা "সোভিয়েত নিরাপত্তা পুলিশ সংস্থা" হিসেবে সমগ্র বিশ্বে চিহ্নিত হয়ে আছে। সোভিয়েত নেতৃত্বের সাথে একমত না হলে কখনো কখনো কেজিবি'র নির্দেশনায় অত্যন্ত গুপ্তভাবে মানুষকে খুন করা হতো।
সোভিয়েত ইউনিয়ন ভেঙ্গে যাবার পর রুশ প্রজাতন্ত্র কেজিবি'র প্রধান উত্তরাধিকারী হিসেবে কেন্দ্রীয় নিরাপত্তা সংস্থা বা এফএসবি গঠিত হয়।
সোভিয়েত ইউনিয়ন পরবর্তী যুগে একমাত্র দেশ হিসেবে বেলারুশের জাতীয় নিরাপত্তা সংস্থা অদ্যাবধি কেজিবি নামে রয়েছে।
বেলারুশে জন্মগ্রহণকারী ফেলিক্স জারঝিনস্কিকে কেজিবি'র জনক নামে অভিহিত করা হয়। জারঝিনস্কি চেকা নামে একটি দল গঠন করেছিলেন যা সোভিয়েত ইউনিয়নে কেজিবি'র প্রথমদিকের সংগঠন নামে পরিচিত।
মার্চ, ১৯৫৩সালে লাভেরেন্তি বেরিয়া দু'টি পৃথক সংস্থা এমভিডি এবং এমজিবিকে একীভূত করে এমভিডি'র নিয়ন্ত্রণে আনেন। ঐ বছরেরই ডিসেম্বর মাসে বেরিয়া এবং তাঁর সহযোগী ছয় জনকে গোয়েন্দাবৃত্তির অভিযোগে বিচারের আওতায় নিয়ে এনে মৃত্যুদণ্ড প্রদান করা হয়। এর মাধ্যমেই এমভিডি'র পুনরায় বিভাজন ঘটানো হয়। পুণর্গঠিত এমভিডি পুনরায় এর পুলিশী এবং আইনের বলবৎকরণের শক্তি ফিরে পায়। নতুন সংস্থা হিসেবে কেজিবি অভ্যন্তরীণ এবং বহিঃস্থ নিরাপত্তামূলক কর্মকাণ্ড পরিচালনা করতে থাকে। মন্ত্রিপরিষদের সভায় তাদের প্রাত্যহিক কর্মকাণ্ডের প্রতিবেদন দাখিল ও জবাবদিহিতা করতে থাকে।
রাষ্ট্রীয় নিরাপত্তা পুলিশ হিসেবে কেজিবি ও এর সহায়ক অঙ্গ সংগঠনগুলো সোভিয়েত ইউনিয়নের রাজনীতিতে অত্যন্ত গুরুত্বপূর্ণ ভূমিকা পালন করেছে। জোসেফ স্টালিনের রাষ্ট্রের জঞ্জাল পরিস্করণে সহায়ক শক্তিরূপে সংস্থাটি ব্যবহৃত হয়েছিল। স্টালিনের মৃত্যু পরবর্তীকালে রাষ্ট্রীয় নিরাপত্তা পুলিশকে কঠোরভাবে আইন প্রণয়নপূর্বক কমিউনিস্ট পার্টির নিয়ন্ত্রণে ফিরিয়ে আনা হয়। কেজিবি'র সভাপতি হিসেবে ইউরি আন্দ্রোপভের নিয়ন্ত্রাধীনে ১৯৬৭–১৯৮২ সালে এটি সোভিয়েত বিচ্ছিন্নতাবাদী ও ভিন্নমতাবলম্বীদেরকে গভীরভাবে পর্যবেক্ষণ ও প্রধান লক্ষ্যবস্তুতে পরিণত করেছিল। এর সুবিশাল ও বিস্তৃত নেটওয়ার্কে অগণিত গুপ্তচর সংশ্লিষ্ট ছিল যা দলকেন্দ্রিক সোভিয়েত নেতৃত্বে বিরাটভাবে প্রভাব বিস্তার করেছিল। সংস্থাটি ১৯৭০-এর দশকের শেষার্ধ থেকে ১৯৮০-এর শুরুরদিকে কমিউনিস্ট পার্টির উচ্চপদস্থ কর্মকর্তাদেরকে দুর্নীতি বিরোধী প্রচারণায় লক্ষ্যবস্তুতে পরিণত করে।
অনন্ত বাসুদেব মন্দির

অনন্ত বাসুদেব মন্দির হল ভারতের পশ্চিমবঙ্গ রাজ্যের হুগলি জেলার বাঁশবেড়িয়ার হংসেশ্বরী কালীমন্দির চত্বরে অবস্থিত একটি কৃষ্ণ মন্দির। ১৬৭৯ সালে রাজা রামেশ্বর দত্ত এই মন্দিরটি নির্মাণ করান। মন্দিরটি তার দেওয়ালের কারুকাজের জন্য বিখ্যাত। মন্দিরটি একরত্ন শৈলীতে নির্মিত। মন্দিরের চূড়াটি অষ্টভূজাকার। মন্দিরের গায়ে টেরাকোটায় রামায়ণ, মহাভারত ও কৃষ্ণলীলার ছবি খোদাই করা আছে। মন্দিরটি চারচালা কাঠামোর উপর নির্মিত এবং এর শিখরের চূড়া বা রত্নটি অষ্টকোণাকার। এর দৈর্ঘ্য ৩৫ ফুট ৮ ইঞ্চি এবং প্রস্থ ৩২ ফুট ৪ ইঞ্চি। সম্পূর্ণ মন্দিরটি ইট দিয়ে নির্মিত। চারকোনা নকশার এই মন্দিরে তিন পাশে তিনটি করে খিলানযুক্ত অলিন্দ রয়েছে। গর্ভগৃহে প্রবেশের জন্য দুটি দরজা রয়েছে।
সকরো ঘুঘু

সকরো ঘুঘু (; বৈজ্ঞানিক নাম: "Zenaida graysoni") প্রাকৃতিক পরিবেশ থেকে বিলুপ্ত প্রজাতির একজাতীয় ঘুঘু। মেক্সিকোর পশ্চিম উপকূলের রেবিহাইগেদো দ্বীপ থেকে সকরো দ্বীপ পর্যন্ত এদের আবাসস্থল ছিল। ১৯৭২ সালে ঘুঘুটিকে সর্বশেষ প্রাকৃতিক পরিবেশে দেখা গিয়েছিল। বর্তমানে এ প্রজাতির ঘুঘু প্রকৃতিতে অর্থাৎ বন্য পরিবেশে দেখা যায় না বললেই চলে। যুক্তরাজ্য, জার্মানি, নেদারল্যান্ড, মার্কিন যুক্তরাষ্ট্রসহ কয়েকটি দেশের চিড়িয়াখানাগুলোয় এ ঘুঘু প্রদর্শনীর জন্যে সংরক্ষিত আছে। সংখ্যাগত বিচারে বর্তমানে দুই শতাধিক সকরো ঘুঘু রয়েছে। প্রকৃত সকরো ঘুঘু'র সংখ্যা সম্ভবতঃ একশতেরও কম। জীববৈচিত্র্য রক্ষা ও বংশ বিস্তারের লক্ষ্যে প্রজাতিটির পুনরায় বংশ বৃদ্ধির পরিকল্পনা হাতে নেয়া হয়েছে।
সকরো ঘুঘু'র সাথে মোর্নিং ঘুঘু এবং ঈয়ার্ড ঘুঘু'র ঘনিষ্ঠ সম্পর্ক রয়েছে। সচরাচর পূর্বে ঘুঘুগুলোকে এর উপ-প্রজাতি হিসেবে গণ্য করা হতো।
মাঝারি আকৃতির সকরো ঘুঘু সাধারণত ভূ-চর পাখি হিসেবে স্বীকৃত। ছোট্ট গণ আমেরিকান ঘুঘু'র একটি প্রজাতি হিসেবে এটির লম্বা পা রয়েছে। গড়পড়তা এটি ২৬.৫–৩৪ সেন্টিমিটার লম্বা এবং ওজনে ১৯০ গ্রাম হয়ে থাকে। সম্পর্কযুক্ত প্রজাতির সাথে রঙের ভারসাম্যতা বজায় রেখেছে এ ঘুঘু। পুরুষ সকরো ঘুঘু'র মাথা ও নিম্নাংশ ঘন খয়েরী রঙের। সম্পর্কযুক্ত প্রজাতির ন্যায় কানে ডোরাকাটা দাগ রয়েছে। গলায় নীল-ধূসর এবং ঘাড়ে চিকন পটলবর্ণের দাগ আছে। ঊর্ধ্বাংশে বাদামী রঙ রয়েছে। বনে স্তন্যপায়ী প্রাণীর অনুপস্থিতি থাকলেও লাল-লেজবিশিষ্ট শিকারী বাজপাখির শিকারে পরিণত হতে পারে সকরো ঘুঘু। তাদের আগমন বার্তা প্রকাশ পায় তিনবার "কু" শব্দের মাধ্যমে ও প্রস্থানকালে "কু-ওও, ওও, ওও, ওও, কু-ওও" শব্দ করে যা করতে এক সেকেন্ডেরও কম সময় নেয়।
ডুমুর গাছেই তারা বাসা বাঁধতে অধিক পছন্দ করে। মার্চ-এপ্রিল মাসে স্ত্রী সকরো ঘুঘু ডিম পাড়ায় উদ্যোগী হয়। সাধারণত মনুষ্য নির্মিত ১ থেকে ২.৫ মিটার উঁচু বাক্সে ২টি সাদা ডিম পাড়ে। ১৪ থেকে ১৭ দিন পর্যন্ত ডিমে তা দেয়। ১৪ থেকে ২০ দিন অতিক্রান্ত হবার পর পাখির বাচ্চাগুলোর শরীরে পালক গজায়।
সকরো ঘুঘুর আচরণ অন্যসব ঘুঘুর থেকে একেবারেই ভিন্ন। এরা খুব বেশিমাত্রায় একাকী চলাফেরা করে। কদাচিৎ জোড়ায় জোড়ায় থাকে। প্রজনন মৌসুম শেষ হলেই এরা আবার আলাদা হয়ে যায়। অপ্রাপ্তবয়স্ক ঘুঘুরা খাবার যোগাড় করার মত বয়সে এসে পৌঁছালেই তাদের বাবা-মা তাদেরকে তাড়িয়ে দেয়। পুরুষ ঘুঘুদের মধ্যে এ বিষয়টা বেশি দেখা যায়। তাদের বাসস্থান স্তন্যপায়ী-শূন্য হবার কারণে এরা মানুষ তেমন ভয় পায় না। একই কারণে বিড়ালও ভয় পায় না। ফলে তারা বনবিড়ালের সহজ শিকারে পরিণত হয়েছে।
ধারণা করা হচ্ছে যে, প্রধানত বন বিড়ালের শিকারে পরিণত হয়েই সকরো ঘুঘু'র সম্পূর্ণ বিলোপন ঘটবে। মানুষের শিকারের কবলে পড়েও এ পাখির সংখ্যা দ্রুত কমে যাচ্ছে। তারপরও ক্ষুদ্র পরিসরে সকরো দ্বীপে পাখিটির আবাসস্থলের উপযোগী পরিবেশ সৃষ্টি করা হচ্ছে। ১৯৭০-এর দশকের শুরুতে এখানে বন বিড়ালের আবির্ভাব ঘটে যা ১৯৫৩ সালে ছিল না। বংশধারা অব্যাহত রাখার লক্ষ্যে জার্মানি, যুক্তরাষ্ট্রের চিড়িয়াখানাসহ অন্যান্য সংরক্ষণাগারে সকরো ঘুঘুকে নিরাপদে সংরক্ষণ করা হচ্ছে। ৩০ অক্টোবর, ২০০৬ সালে লন্ডন চিড়িয়াখানায় পাখিটির সফলতম বংশবিস্তার ঘটেছে। পাখির বাচ্চাটির নামকরণ হয়েছে "আর্নি" যা বিখ্যাত চলচ্চিত্রতারকা আর্নল্ড শোয়ার্জনেগারের নামানুসারে। তিনি সকরো দ্বীপে অভিনয়ের সময় বলেছিলেন, "আবারো ফিরে আসবেন"।
নিঝুম দ্বীপ জাতীয় উদ্যান

নিঝুম দ্বীপ জাতীয় উদ্যান বাংলাদেশের হাতিয়া উপজেলার নিঝুম দ্বীপে অবস্থিত। ২০০১ সালের ৮ এপ্রিল বাংলাদেশ সরকার পুরো দ্বীপটিকে জাতীয় উদ্যান হিসেবে ঘোষণা করে। বল্লারচর, চর ওসমান, কামলার চর এবং চর মুরি এই চারটি দ্বীপের মোট ১৬,৩৫২.২৩ হেক্টর এলাকা নিয়ে উদ্যানটি গঠিত। নিঝুম দ্বীপের জীববৈচিত্র্য বেশ সম্বৃদ্ধ। শীতকালে অসংখ্য পরিযায়ী জলচর ও পানিকাটা পাখি নিঝুম দ্বীপে বেড়াতে আসে। এই উদ্যানটি বৈশ্বিক বিপদগ্রস্ত পাখি দেশি গাঙচষার অন্যতম প্রধান বিচরণস্থল। এছাড়া এই দ্বীপে রয়েছে প্রচুর চিত্রা হরিণ। এখানকার বনভূমি মূলত প্যারাবন প্রকৃতির।
নিঝুম দ্বীপ ১৯৫০ সালের দিকে সমুদ্রবক্ষে জেগে ওঠে। নিঝুম দ্বীপের পূর্ব নাম ছিলো "চর-ওসমান"। কথিত আছে ওসমান নামের একজন বাথানিয়া তার মহিষের বাথান নিয়ে প্রথম নিঝুম দ্বীপে বসত গড়েন। তখন এই নামেই এর নামকরণ হয়েছিলো। পরবর্তীতে দ্বীপটি 'নিঝুম দ্বীপ' হিসেবে পরিচিতি পেয়ে যায়। ১৯৭০ এর আগে এখানে কোনো জনবসতি ছিল না। পরে হাতিয়া, শাহবাজপুর, রামগতির নদী ভাঙনে ক্ষতিগ্রস্ত মানুষ দ্বীপটিতে আশ্রয় নেওয়া শুরু করে। বাংলাদেশের বনবিভাগ ৭০-এর দশকে বন বিভাগের কার্যক্রম শুরু করে। প্রথমে ১৯৭৮ সালে পরীক্ষামূলকভাবে চার জোড়া হরিণ ছাড়ে। পরবর্তীতে হরিণের সংখ্যা অনেক বেড়ে যায়। ২০০১ সালে নিঝুম দ্বীপকে জাতীয় উদ্যান ঘোষণা করা হয়।
চিত্রা হরিণ নিঝুম দ্বীপের প্রধান বন্যপ্রাণী। নিঝুম দ্বীপে একর প্রতি চিত্রল হরিণের ঘনত্ব সুন্দরবনের চেয়ে তিনগুণ বেশি। বাঘের মতো কোনো মাংসাশী প্রাণী না থাকায় দ্রুতগতিতে এদের বংশবৃদ্ধি হচ্ছে। অন্যান্য স্তন্যপায়ী প্রাণীর মধ্যে রয়েছে এশীয় উদবিলাই, মেছোবাঘ ইত্যাদি। বিভিন্ন প্রজাতির পাখির মধ্যে রয়েছে নিশি বক, দেশি কানিবক, গো বক, দেশি পানকৌড়ি, ধূসর বক, কাদাখোঁচা, বালিহাঁস, কালো হাঁস, কোড়া, চিত্রিত পি-উ, তিলা সবুজপা ইত্যাদি। এই উদ্যান দেশি গাঙচষার অন্যতম প্রধান বিচরণস্থল। সরীসৃপের মধ্যে রয়েছে দেশি গুই সাপ ও নানান জাতের বিদেশি পাখি নিয়েই এই নিঝুম দ্বীপ।
মেলেস জেনাউই

মেলেস জেনাউই অ্যাজরেস (; Ge'ez: መለስ ዜናዊ አስረስ; জন্ম: ৮ মে, ১৯৫৫ - মৃত্যু: ২০ আগস্ট, ২০১২) ইথিওপিয়ার প্রধানমন্ত্রী ছিলেন। ১৯৯১ থেকে ১৯৯৫ সাল পর্যন্ত প্রেসিডেন্টেরও দায়িত্ব পালন করেন। ১৯৮৫ সাল থেকে তিনি টাইগ্রেইয়ান পিপিলস' লিবারেশন ফ্রন্টের সভাপতির দায়িত্ব পালনসহ বর্তমান শাসক দল ইথিওপিয়ান পিপিলস' রিভল্যুশনারী ডেমোক্রেটিক ফ্রন্টের প্রধান ছিলেন।
ইথিওপিয়ার উত্তরাঞ্চলের টাইগ্রে এলাকার আদোয়া'য় মেলেস জন্মগ্রহণ করেন। তার বাবা ছিলেন ইথিওপিয় এবং মা ইরিত্রিয়ার আদি কুয়ালা এলাকার অধিবাসী ছিলেন। আজেব মেসফিনকে বিয়ে করেন মেলেস জেনাউই। এ দম্পতির তিন সন্তান রয়েছে।
মেলেস জেনাউই ২০ আগস্ট, ২০১২ তারিখে বেলজিয়ামের ব্রাসেলসের একটি হাসপাতালে ৫৭ বছর বয়সে মৃত্যুবরণ করেন। এরপূর্বে তার স্বাস্থ্যগত কারণে ব্যাপক গুজব রটেছিল। জুলাই, ২০১২ সালে মেলেস হাসপাতালে ভর্তি হন। তার শারীরিক অসুস্থতার কথা প্রচার মাধ্যমে প্রকাশ করা হয়নি।
|-
পার্কুর

পার্কুর ( ; সংক্ষেপে PK) বা পার্কোর একটি শারীরিক শৃঙ্খলা এবং অ-প্রতিযোগিতামূলক শারীরিক কসরত যা মূলত সামরিক বাহিনীর বাধা উত্তরণ প্রশিক্ষণ থেকে উদ্ভূত। এটি বাধার চারপাশে রীতিবিরুদ্ধ দক্ষ গতিবিধি অথবা শরীরের ক্ষমতার উপর গুরুত্ত্ব দেয়। এর অনুশীলনকারী একটি অবস্থান থেকে অন্য একটি অবস্থানে যেতে সবচেয়ে কার্যকর পথটির মধ্যমে গমনের চেষ্টা করে। এক্ষেত্রে তারা তাদের শারীরিক দক্ষতা এবং পরিপার্শ্বকে ব্যবহার করে গতি অর্জন করে। ডেভিড বেল দ্বারা ফ্রান্সে বিকশিত, এই শৃঙ্খলাটির প্রধান উদ্দেশ্য যথাসম্ভব নিরাপত্তার সাথে গতি ধরে রাখার চেষ্টা করে। পার্কোর্‌ প্রশিক্ষণে অন্তর্ভুক্ত থাকে দৌড়ানো, আরোহণ, ঝুলন, ভল্টিং, লম্ফ, হামাগুড়ি, ফ্লিপ ইত্যাদি। পার্কোর্‌ অনুশীলনকারীরা "ট্রেসিআর্স" সেইসাথে তাদের মহিলা সহযোগীরা "ট্রেসিউসেস" হিসাবে পরিচিত।
পার্কোর্‌ এর আধুনিক ইতিহাস শুরু ১৯২০ এর দিকে, যদিও অনুরূপ গতিবিধি প্রাচ্যদেশীয় মার্শাল আর্ট নিনজুৎসু এবং চিংগংএ খুঁজে পাওয়া যায়। জর্জ হেবারর্ট পার্কোর্‌ সংক্রান্ত মৌলিক গতিবিধির শিক্ষাদান শুরু করেছিল, এবং শেষ পর্যন্ত এই প্রশিক্ষণ ফরাসি সামরিক বাহিনীর জন্য আদর্শ হয়ে ওঠে। ডেভিড ও রেমন্ড বেল হেবারটের কাজ প্রসারিত করেছিল এবং ডেভিড অবশেষে ইয়ামাকাসি গ্রুপকে খুঁজে পেয়েছিল, প্রথম গ্রুপ পার্কোর্‌ এর প্রতি উত্সর্গিত।
শিলাময় গ্রহ

টিরেসট্রিয়াল গ্রহ বা শিলাময় গ্রহ (ইংরেজি: Terrestrial planet বা rocky planet) বলতে বোঝায় এমন একটি গ্রহ যা প্রধানত সিলিকেট পাথর বা ধাতু দ্বারা গঠিত। সৌরজগতের মধ্যে, কঠিন গ্রহ হচ্ছে সূর্যের কাছে অবস্থিত অভ্যন্তরীণ গ্রহগুলো। এদের কঠিন গ্রহাবরণ থাকে যা গ্যাসীয় দৈত্যদের সাথে একটি উল্লেখযোগ্য পার্থক্য তৈরি করে যেগুলো মূলত হাইড্রোজেন, হিলিয়াম ও জলের নানা ভৌতাবস্থার বিভিন্ন সংযুক্তিতে গঠিত।
গ্যাসীয় দৈত্য

একটি গ্যাসীয় দৈত্য (ইংরেজি: Gas giant) হচ্ছে একটি বড় গ্রহ যার প্রধান উপাদান পাথর বা অন্যান্য কঠিন পদার্থ নয়, বরং কোনো না কোনো গ্যাসীয় উপাদান। সৌরজগতে চারটি গ্যাসীয় দৈত্য আছে, বৃহস্পতি, শনি, ইউরেনাস ও নেপচুন। অন্যান্য তারাকে প্রদক্ষিণরত অনেক সৌরাতীত গ্যাসীয় দৈত্য শনাক্ত হয়েছে।
পৃথিবীর ভরের দশগুণ ভরবিশিষ্ট গ্রহকে দৈত্যগ্রহ বলে।
টুয়েন্টি২০ আন্তর্জাতিক

টুয়েন্টি২০ আন্তর্জাতিক বা টি২০ ইন্টারন্যাশনাল ক্রিকেট খেলার একটি ক্ষুদ্র সংস্করণবিশেষ। আন্তর্জাতিক ক্রিকেটের অংশ হিসেবে অংশগ্রহণকারী দলগুলোর প্রত্যেককে আন্তর্জাতিক ক্রিকেট কাউন্সিল কর্তৃক স্বীকৃত হতে হয়। এ পদ্ধতির ক্রিকেটে অংশগ্রহণকারী দুইটি জাতীয় ক্রিকেট দলের ইনিংস সর্বোচ্চ ২০ ওভারব্যাপী স্থায়ী হয়। খেলাটি টুয়েন্টি২০ ক্রিকেট খেলার উপযোগী প্রণীত নিয়মে অনুষ্ঠিত হয়। মূলতঃ ঘরোয়া ক্রিকেটে ব্যাপক দর্শক সমাগমের উদ্দেশ্যে ক্রিকেটের এই ক্ষুদ্র সংস্করণের প্রচলন ঘটানো হয়। পরবর্তীতে ১৭ ফেব্রুয়ারি, ২০০৫ তারিখে প্রথমবারের মতো টুয়েন্টি২০ আন্তর্জাতিক ক্রিকেট খেলা অনুষ্ঠিত হয়। অকল্যান্ডের ইডেন পার্কে অনুষ্ঠিত ঐ খেলায় অস্ট্রেলিয়া নিউজিল্যান্ডকে ৪৪ রানে পরাজিত করেছিল। খেলায় অস্ট্রেলীয় অধিনায়ক রিকি পন্টিং অপরাজিত ৯৮* রান সংগ্রহ করেছিলেন। এর দুই বছর পর প্রথম প্রতিযোগিতারূপে আইসিসি বিশ্ব টুয়েন্টি২০ প্রতিযোগিতার সূচনা ঘটে। টেস্ট ক্রিকেট ও একদিনের আন্তর্জাতিক ক্রিকেটকে রক্ষার্থে প্রতি বৎসর একটি দল টুয়েন্টি২০ আন্তর্জাতিকে অংশগ্রহণ করতে পারবে তা নির্ধারণ করা হয়েছে। ২০১৫ সাল পর্যন্ত ১৬টি দল টুয়েন্টি২০ আন্তর্জাতিকে অংশগ্রহণের মর্যাদা লাভ করেছে।
আন্তর্জাতিক ক্রিকেট কাউন্সিল বা আইসিসি ২৪ অক্টোবর, ২০১১ সালে সর্বপ্রথম টুয়েন্টি২০ আন্তর্জাতিক ক্রিকেটের র‌্যাঙ্কিং ব্যবস্থা প্রবর্তন করে। ‌ঐ র‌্যাঙ্কিংয়ে ইংল্যান্ড শীর্ষস্থান অর্জন করেছিল। সেরা ব্যাটসম্যান হিসেবে ছিলেন - ইয়ন মর্গ্যান (ইংল্যান্ড), সেরা বোলার - অজন্তা মেন্ডিস (শ্রীলঙ্কা) এবং সেরা অল-রাউন্ডার ছিলেন শেন ওয়াটসন (অস্ট্রেলিয়া)।
ক্ষুদ্রতম সংস্করণের ফলে সেঞ্চুরি কিংবা পাঁচ উইকেটের সম্মাননা লাভ করা ভীষণ দূরূহ ব্যাপার। স্বল্প কয়েকজন খেলোয়াড়ই এ সম্মাননায় অভিষিক্ত হতে পেরেছেন। তন্মধ্যে অস্ট্রেলীয় ব্যাটসম্যান অ্যারন ফিঞ্চ ২০১৩ সালে ইংল্যান্ডের বিপক্ষে ১৫৬ রান করে ব্যক্তিগত সর্বোচ্চ স্কোর গড়েছেন। অন্যদিকে একমাত্র বোলার হিসেবে শ্রীলঙ্কার অজন্তা মেন্ডিস ৬-উইকেট দখল করেছেন। এছাড়াও বিশের অধিক খেলোয়াড় ইনিংসে ৫-উইকেট পেয়েছেন।
২০০৫ সাল থেকে টুয়েন্টি২০ আন্তর্জাতিক ক্রিকেট খেলা অনুষ্ঠিত হয়ে আসছে। আগস্ট, ২০১২ পর্যন্ত সকল টেস্ট ক্রিকেটভূক্ত দলসহ ১৭টি দেশের জাতীয় দল এতে অংশ নিয়েছে।
২০১০ সালে চীনের গুয়াংঝুতে অনুষ্ঠিত ১৬তম এশিয়ান গেমসে ক্রিকেটের সর্বপ্রথম অন্তর্ভুক্তি ঘটে। এতে টুয়েন্টি২০ ক্রিকেট খেলা অনুষ্ঠিত হয়। পুরুষ ও মহিলা - উভয় বিভাগেই এ ক্রীড়া অনুষ্ঠিত হয়েছিল। স্বাগতিক দেশ চীনসহ বাংলাদেশ, পাকিস্তান এবং শ্রীলঙ্কার পাশাপাশি আফগানিস্তানও এতে অংশ নেয়। কিন্তু ভারত এতে অংশ নেয়নি। পুরুষ বিভাগে বাংলাদেশ আফগানিস্তানকে চূড়ান্ত খেলায় পরাভূত করে স্বর্ণপদক জয় করেছিল। আফগানিস্তান ও পাকিস্তান যথাক্রমে রৌপ্যপদক ও ব্রোঞ্জপদক লাভ করে। মহিলা বিভাগে পাকিস্তান, বাংলাদেশ ও জাপান যথাক্রমে স্বর্ণপদক, র‌ৌপ্যপদক ও ব্রোঞ্জপদক লাভ করেছিল।
টুয়েন্টি২০ খেলাকে ২০২০ সালের অলিম্পিক ক্রীড়ায় অন্তর্ভুক্তির সিদ্ধান্ত নেয়া হয়েছে। ফেব্রুয়ারি, ২০১০ সালে অনুষ্ঠিত আন্তর্জাতিক অলিম্পিক কমিটির সভায় এ সিদ্ধান্ত নেয়া হয়। এমনকি আইওসি'র সভাপতি জ্যাকুয়েস রগ ভবিষ্যতে বৈশ্বিক ক্রীড়ার অংশ হিসেবে ক্রিকেট খেলার অন্তর্ভুক্তিতে তার আগ্রহ ব্যক্ত করেছেন। উল্লেখ্য যে, ১৯০০ সালের অলিম্পিক ক্রীড়ায় ক্রিকেট খেলা অন্তর্ভুক্ত ছিল।
কোড়া

কোড়া (বৈজ্ঞানিক নাম: "Gallicrex cinerea") Rallidae (রেলিডাই) গোত্র বা পরিবারের অন্তর্গত Gallicrex (গ্যালিক্রেক্স) গণের একমাত্র সদস্য। কোড়ার বৈজ্ঞানিক নামের অর্থ "ছাইরঙা মুরগিছানার মত দেখতে ঝিল্লি" (ল্যাটিন: "gallus" = মুরগিছানা, "crex" = ঝিল্লি, "cinereus" = ছাইরঙা)। সারা পৃথিবীতে এক বিশাল এলাকা জুড়ে এদের আবাস, প্রায় ৯৯ লাখ ৯০ হাজার বর্গ কিলোমিটার।
দক্ষিণ এশিয়ার বাংলাদেশ, ভারত, পাকিস্তান, শ্রীলঙ্কা থেকে শুরু করে চীনের দক্ষিণাংশ, জাপান, ফিলিপাইন, ইন্দোনেশিয়া প্রমূখ দেশসমূহে কোড়া দেখা যায়। মূলত মাংস ও ডিমের জন্য এটি শিকারে পরিণত হয়। বিগত কয়েক দশক ধরে এদের সংখ্যা কমছে, তবে আশঙ্কাজনক পর্যায়ে ‌এসে পৌঁছায়নি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে।
কোড়া-ডাহুক গোষ্ঠীর অন্যতম সদস্য কোড়া পাখির প্রায় ১০-১২টি প্রজাতি বাংলাদেশের মোটামুটি সকল অঞ্চলেই পাওয়া যায়। কোড়া বর্ষাকালে বাংলাদেশের মাঠে-ঘাটে, বিশেষ করে ধান খেতের পানিতে প্রচুর দেখা যায়।
বাংলাদেশের বন্যপ্রাণী আইনে এ প্রজাতিটি সংরক্ষিত।
বর্ষা-শরতই কোড়াদের বাসা বাঁধার মৌসুম, ডিম-ছানা তোলার মৌসুম। এ সময় আনন্দে ডাকে পুরুষ কোড়া। নিজের রাজত্বের ঘোষণা দিতেও ডাকে। ডাহুক ও পোষা পাতি ঘুঘু দিয়ে যেমন বুনো ডাহুক-ঘুঘু শিকার করা হতো এককালে, পোষা কোড়া দিয়েও তা-ই করা হতো। দৈহিক কাঠামো সমান্তরাল প্রকৃতির। ফলে, কোন কারণে বিপদ টের পেলে খুব দ্রুত নল-খাগড়া, ঝোপ-ঝাড়ের ভিতর দিয়ে পালিয়ে যায় ও আত্মরক্ষা করে।
পুরুষ কোড়া লম্বায় ৪৩ সেন্টিমিটার (১৭ ইঞ্চি)। ওজন গড়পড়তা ৪৭৬-৬৫০ গ্রাম (১.০৫-১.৪ পাউন্ড) হয়। পক্ষান্তরে স্ত্রীজাতীয় কোড়া পুরুষের তুলনায় দৈর্ঘ্য এবং ওজনে কম হয়। এটি দৈর্ঘ্যে ৩৬ সেন্টিমিটার (১৪ ইঞ্চি) হয়ে থাকে এবং ওজন গড়পড়তা ২৯৮-৪৩৪ গ্রাম (১০.৫-১৫.৩ আউন্স) হয়। এদের অন্যতম বৈশিষ্ট্য হচ্ছে লম্বা পা ও খাটো আকৃতির লেজ। কোড়ার মূল খাদ্য বিভিন্ন বীজ, পোকা-পতঙ্গ, কচি ঘাসের ডগা, ছোট মাছ ইত্যাদি।
কোড়া কিছুটা লাজুক প্রকৃতির ও আড়ালে-আবডালে থাকতে ভালবাসে। কিন্তু তাদেরকে কখনো কখনো উন্মুক্ত অঞ্চলে দেখা যায়। ডাকপ্রিয় পাখি হিসেবে এদের পরিচিতি রয়েছে। বিশেষ করে উষা ও গোধূলীলগ্নে এরা খাবারের সন্ধানে ডেকে চলে।
পুরুষ কোড়ার ডাক চালাচালি—সেটা প্রতিপক্ষকে হুঁশিয়ার করে দেয়ার জন্য। পোষা কোড়াদের সামনে আয়না ধরলে প্রতিপক্ষ ভেবে দারুণভাবে খেপে যেতে পারে। এদের ছোট বাচ্চারাও দেখতে খুব সুন্দর। দুটো বুনো পুরুষ কোড়ার লড়াইও দারুণ উপভোগ্য দৃশ্য। লড়াইরত দুটি পাখিকেই ধরে ফেলা সম্ভব।
প্রজনন মৌসুমে বাদামি রঙের পুরুষ পাখিটির রং হয়ে যায় চমৎকার কালো, কপালে মুকুটের মতো থাকে আলতা রঙের বর্ম, পা থাকে লালচে-ধূসর, ঠোঁট টকটকে হলুদ। এ সময় এরা দাপটের সঙ্গে হাঁটে—দাপটের সঙ্গে ডাকে। হয়ে পড়ে দারুণ লড়াকু। দেখতেও এ সময় মনে হয় কালো রঙের একটি পোষা মোরগ। ধানগাছ বা ঘাস দিয়ে ধানখেত বা বিল-হাওরের ঘাসবনে বেশ বড়সড় বাসা করে। ছয় থেকে আটটি ডিম পাড়ে। ফোটে ১৬ দিনে।
ল্যান্থানাইড

ল্যান্থানাইড বা ল্যান্থানয়েড (IUPAC নামকরণ) হল ১৫টি ধাতব মৌলিক পদার্থের সমন্বয়ে গঠিত পর্যায় সারণির একটি বিশেষ শ্রেণী। ৫৭ থেকে ৭১ পারমাণবিক সংখ্যা বিশিষ্ট মৌলগুলো এই শ্রেণীর অন্তর্ভুক্ত। এই শ্রেণীর প্রথম মৌলটি হল ল্যান্থানাম এবং শেষ মৌলটি হল লুটেসিয়াম। 
প্রায় সম-ধর্মী ধাতু স্ক্যানডিয়াম এবং ইট্রিয়াম সহ এই ১৫টি ল্যান্থানাইড শ্রেণীর মৌল, বিরল মৃত্তিকা ধাতু নামে পরিচিত।
ল্যান্থানাইড শ্রেণীর মৌলগুলো সম্পর্কে আলোচনার জন্য অনেক সময় Ln চিহ্নটি ব্যবহার করা হয়। ল্যান্থানাইড শ্রেণীতে একটি বাদে অন্য ১৪টি মৌল ফ-ব্লকের অন্তর্গত। লুটেসিয়ামের 4F শক্তিস্তটি ইলেকট্রনে পূর্ণ হওয়ায় এটিকে ডি-ব্লক মৌল বলা হয়ে থাকে। তবে এর রাসায়নিক বৈশিষ্টগুলো ল্যান্থানাইড শ্রেণীর অপর মৌলগুলোর সাথে অধিক সামঞ্জস্যপূর্ণ হওয়ার লুটেসিয়ামকে এই শ্রেণীতে অন্তর্ভুক্ত করা হয়েছে।
<nowiki>*</nowiki> Between initial [Xe] and final 6s electronic shells
বেঙ্গল নেটিভ ইনফ্যান্ট্রির ৪৯তম রেজিমেন্ট

বেঙ্গল নেটিভ ইনফ্যান্ট্রি ১৮৫৭ সালের ভারতীয় বিদ্রোহের পূর্বে ইস্ট ইন্ডিয়া কোম্পানির বেঙ্গল আর্মি সংগঠনের অংশ ছিল।
পদাতিক রেজিমেন্ট তাদের অস্তিত্বের সময়কালে ঘন ঘন সংখ্যা পরিবর্তন প্রত্যক্ষ করে। ব্রিটিশ ও প্রেসিডেন্সি সেনাবাহিনীর রেজিমেন্টের ঐতিহ্যগত গঠন একটি শ্রেণিবিন্যাস দ্বারা হয়েছিল যেখানে "১ম রেজিমেন্ট" ছিল সবচেয়ে পুরানো ও সবচেয়ে কম সংখ্যককে দেওয়া হয়। ১৭৬৪ সালে বেঙ্গল নেটিভ ইনফ্যান্ট্রি রেজিমেন্টগুলো তাদের ক্যাপ্টেনদের জ্যেষ্ঠতার ক্রম অনুসারে সংখ্যা পরিবর্তন করা হয়।
১৮৫৭ সালের ভারতীয় বিদ্রোহে বেঙ্গল নেটিভ ইনফ্যান্ট্রি রেজিমেন্টের অধিকাংশই বিদ্রোহ করেছিল।
দশম শ্রেণীর মৌল

দশম শ্রেনীর মৌল বলতে পর্যায় সারণির ১০ম শ্রেণীর অধিনে রয়েছে এমন মৌলগুলোকে বুঝানো হয়ে থাকে। এই গ্রুপে নিকেল (Ni), প্যালাডিয়াম (Pd), প্লাটিনাম (Pt), ডার্মস্টেটিয়াম (Ds) ইত্যাদি ডি-ব্লকের অবস্থান্তর ধাতু রয়েছে। ডি ব্লকের মৌলগুলোর আইসোটোপ সাধারণত তেজষ্ক্রিয় হয়ে থাকে এবং মৌলগুলোর হাফ লাইফও অনেক কম হয়ে থাকে। এই মৌলগুলো প্রকৃতিতে পাওয়া যায় না সাধারণত কৃত্রিমভাবে বিজ্ঞানাগারে তৈরী করা হয়।
অন্যান্য শ্রেণীর মৌলসহূহের মত এই গ্রুপের মৌলগুলোও তাদের ইলেকট্রন বিন্যাসে পরিবর্তনের সাথে সাথে তাদের বৈশিষ্টসমূহের ক্রম পরিবর্তন লক্ষ্য করা যায়।
পাল্লেকেলে আন্তর্জাতিক ক্রিকেট স্টেডিয়াম

পাল্লেকেলে আন্তর্জাতিক ক্রিকেট স্টেডিয়াম (, ) ক্যান্ডি শহর তথা শ্রীলঙ্কার অন্যতম নবীন ক্রিকেট স্টেডিয়াম হিসেবে নির্মিত স্থাপনাবিশেষ। এটি শ্রীলঙ্কার অষ্টম টেস্ট খেলার মাঠ হিসেবে পরিচিতি পেয়েছে। পরবর্তীতে "মুত্তিয়া মুরালিধরন আন্তর্জাতিক ক্রিকেট স্টেডিয়াম" হিসেবে স্টেডিয়ামটির পুনরায় নামাঙ্কিত করা হয়। জুলাই, ২০১০ সালে ক্যান্ডির সেন্ট্রাল প্রভিন্সিয়াল কাউন্সিল কর্তৃপক্ষ একবাক্যে শ্রীলঙ্কার প্রথিতযশা ক্রিকেটার মুত্তিয়া মুরালিধরনের সম্মানার্থে তার নিজ শহরে নির্মিত স্টেডিয়ামটির নাম পরিবর্তন করে এ নামকরণ করে।যদিও এখনও পর্যন্ত অফিশিয়ালি এ নামকরণ করা হয় নি
ক্যান্ডি থেকে আধা-ঘণ্টা ভ্রমণ উপযোগী রাস্তা দূরবর্তী স্থানে স্টেডিয়ামটি অবস্থিত। পাল্লেকেলে স্টেডিয়ামটি পুরোপুরি শ্রীলঙ্কা ক্রিকেটের নিয়ন্ত্রণাধীনে রয়েছে। ১৯৮৩ থেকে ২০০৭ সাল পর্যন্ত স্বাগতিক দেশের টেস্ট খেলার জন্য নির্মিত আসগিরিয়া স্টেডিয়াম থেকে দূরত্ব বজায় রেখে তৈরী করা হয়েছে। স্টেট ইঞ্জিনিয়ারিং কর্পোরেশন অব শ্রীলঙ্কা দক্ষিণ আফ্রিকার সেঞ্চুরিয়নে নির্মিত সুপারস্পোর্ট পার্কের সাথে মিল রেখে স্টেডিয়ামটি নির্মাণ কাজ সম্পন্ন করেছে।
পাল্লেকেলে ক্রিকেট স্টেডিয়ামের তথ্যাবলী নিম্নরূপ:
মূলতঃ ২০১১ সালের বিশ্বকাপ ক্রিকেটের উপযোগী করে হাম্বানতোতা আন্তর্জাতিক ক্রিকেট স্টেডিয়ামের সাথে এ স্টেডিয়ামটির অবকাঠামো পুণঃনির্মাণ করা হয়েছিল। ১-৫ ডিসেম্বর, ২০১০ তারিখে শ্রীলঙ্কা বনাম ওয়েস্ট ইন্ডিজের মধ্যকার টেস্ট খেলার মাধ্যমে স্টেডিয়ামের ব্যবহার ঘটে। ৮ মার্চ, ২০১১ তারিখে নিউজিল্যান্ড বনাম পাকিস্তানের মধ্যকার একদিনের আন্তর্জাতিক ক্রিকেট খেলার স্টেডিয়ামটির অভিষেক ঘটে। পাল্লেকেলে স্থানীয় কান্ডুরাতা ক্রিকেট দলের নিজ মাঠ হিসেবে ব্যবহৃত হচ্ছে।
২০১২ সালের আইসিসি বিশ্ব টুয়েন্টি২০ খেলায় স্বাগতিক দেশের মর্যাদা পেয়েছে শ্রীলঙ্কা যা ১৮ সেপ্টেম্বর-৭ অক্টোবর, ২০১২ পর্যন্ত অনুষ্ঠিত হয়। তন্মধ্যে ৯টি টুয়েন্টি২০ ক্রিকেট খেলা এখানে অনুষ্ঠিত হয়েছে। অন্যান্য খেলাগুলো আর. প্রেমাদাসা স্টেডিয়াম এবং মহিন্দ রাজাপক্ষ আন্তর্জাতিক স্টেডিয়ামে অনুষ্ঠিত হয়।
বিশ্বের ৩য় বোলাররূপে সুরঙ্গা লকমল নতুন মাঠে অনুষ্ঠিত টেস্ট ক্রিকেট খেলায় ওয়েস্ট ইন্ডিজের ক্রিস গেইলকে প্রথম বলে আউট করে রেকর্ড বহিতে নাম লেখান। এরফলে তিনি ভারতের কপিল দেব এবং পাকিস্তানের ইমরান খানের সমকক্ষ হন।
তিলকরত্নে দিলশান এবং উপুল থারাঙ্গা’র ১ম উইকেট জুটিতে ২৮২ রান আসে। ২৬ মার্চ, ২০১১ সালে জিম্বাবুয়ের বিরুদ্ধে বিশ্বকাপ ক্রিকেটের এ সর্বোচ্চ রানের জুটি গড়েন।
শন মার্শ ১৬শ অস্ট্রেলিয় ব্যাটসম্যান হিসেবে অভিষেক টেস্টে ১৪২ রান করেন। এছাড়াও ২য় অস্ট্রেলীয় হিসেবে ৩নং অবস্থানে নেমে এ কীর্তি গড়েন।
৪র্থ উইকেট জুটিতে শন মার্শ এবং মাইক হাসি ২৫৮ রান করেন যা শ্রীলঙ্কা-অস্ট্রেলিয়ার মধ্যেকার টেস্ট ক্রিকেটে সর্বোচ্চ রানের জুটি।
২০১১ ক্রিকেট বিশ্বকাপে পাল্লেকেলে আন্তর্জাতিক ক্রিকেট স্টেডিয়ামে মোট তিনটি খেলা অনুষ্ঠিত হয়। প্রথম খেলাটি ছিল পাকিস্তান ও নিউজিল্যান্ডের মধ্যে যা ৮ মার্চ, ২০১১ সালে অনুষ্ঠিত হয়েছিল।
২০১২ আইসিসি বিশ্ব টুয়েন্টি২০ শ্রীলঙ্কায় অনুষ্ঠিত হয়। এই স্টেডিয়ামে মোট নয়টি ম্যাচ অনুষ্ঠিত হয়। অন্য ম্যাচগুলো রানাসিংহে প্রেমাদাসা স্টেডিয়াম ও মহিন্দ রাজাপক্ষ আন্তর্জাতিক স্টেডিয়ামে অনুষ্ঠিত হয়েছিল।
----
কমলাপেট পাতা বুলবুলি

কমলাপেট পাতা বুলবুলি (বৈজ্ঞানিক নাম: "Chloropsis hardwickii"), কমলাপেট হরবোলা বা কমলাবুক সবুজ বুলবুলি Chloropseidae (ক্লোরোপসিডি) গোত্র বা পরিবারের অন্তর্গত "Chloropsis" (ক্লোরোপসিস) গণের এক প্রজাতির কমলা-সবুজে মেশানো বৃক্ষচারী পাখি। নামে "বুলবুলি" হলেও এরা আসলে বুলবুল গোত্রের পাখি নয়। "হরবোলা" হওয়ার কারণ এরা বিভিন্ন পাখি ও প্রাণীর ডাক চমৎকার নকল করতে পারে। কমলাপেট পাতা বুলবুলির বৈজ্ঞানিক নামের অর্থ "হার্ডউইকের সবুজ পাখি" (গ্রিক: "kholoros" = সবুজ, "opsis" = চেহারা; লাতিন "hardwickii" = মেজর জেনারেল টমাস হার্ডউইকের, ভারতীয় প্রকৃতিবিদ ও সেনা সদস্য, ১৭৫৬-১৮৩৫)। প্রায় ১৫ লক্ষ ৮০ হাজার বর্গকিলোমিটার জুড়ে এদের বিস্তৃতি। বিগত কয়েক বছরে এদের সংখ্যা কমছে, তবে আশঙ্কাজনক হারে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত।
কমলাপেট পাতা বুলবুলির মূল আবাস চীন এবং দক্ষিণ ও দক্ষিণ-পূর্ব এশিয়ার বিভিন্ন দেশে। ভারত, ভুটান, নেপাল, মায়ানমার, থাইল্যান্ড, লাওস, মালয়েশিয়া, ম্যাকাও, হংকং ও ভিয়েতনাম জুড়ে এদের বিস্তৃতি। বাংলাদেশের চট্টগ্রামের গহীন বনে এদের দেখা মেলে।
কমলাপেট পাতা বুলবুলির মোট চারটি উপপ্রজাতি শনাক্ত করা সম্ভব হয়েছে। উপপ্রজাতিগুলো হচ্ছে:
কমলাপেট পাতা বুলবুলি পাতার মত সবুজ রঙের ছোট বৃক্ষচারী পাখি। এর দৈর্ঘ্য কমবেশি ১৯ সেন্টিমিটার, ডানা ৯.৭ সেন্টিমিটার, ঠোঁট ২.৪ সেন্টিমিটার, পা ২ সেন্টিমিটার ও লেজ ৭.৫ সেন্টিমিটার। ওজন ৩৫ গ্রাম। পুরুষ ও স্ত্রী পাখির চেহারা ভিন্ন। প্রাপ্তবয়স্ক পুরুষ পাখির পিঠ কচি পাতার মত সবুজ। রানের পালকসহ পুরো দেহতল ফিকে কমলা। কপাল হলদে। মাথার চাঁদি ও ঘাড়ের পেছনের অংশ হলদে-সবুজ। গলা ও বুক কালো। ডানা সবুজ। কাঁধের পট্টি নীল। ডানার প্রান্তপালক কালচে। লেজ কালচে। নীল রঙের গুম্ফডোরা রয়েছে। স্ত্রীপাখির লেজসহ পুরো পিঠ সবজে। কাঁধের পট্টি অস্পষ্ট। বুকের মাঝখানে কমলা অংশ রয়েছে। পুরো দেহতল হলদে-সবুজ। মাথা ও ঘাড় নীলচে। নীল গুম্ফডোরা দেখা যায়। স্ত্রী ও পুরুষ উভয় পাখির চোখ বাদামি। পা ও পায়ের পাতা স্লেট ধূসর। পুরুষ পাখির ঠোঁট কিছুটা নিচের দিকে বাঁকানো ও কালো। স্ত্রীপাখির ঠোঁট শিঙ-বাদামি। অপ্রাপ্তবয়স্ক পাখি দেখতে স্ত্রী পাখির মত কিন্তু কোন নীল গুম্ফডোরা থাকে না।
কমলাপেট পাতা বুলবুলি পাহাড়ি এলাকার চিরসবুজ বন ও পাতাঝরা বনে বিচরণ করে। সচরাচর একা, জোড়ায় বা পারিবারিক দলে থাকে। প্রধানত ফুলগাছে খাদ্যের সন্ধানে ঘুরে বেড়ায়। এছাড়া বনের বৃক্ষে লতাগুল্ম, ও পাতায় ঠোঁট ঢুকিয়ে এরা খাবার খোঁজে। ফুলের মৌসুমে ছোট পতঙ্গভূক পাখির মিশ্রদলে যোগ দেয়। ফুলের মধু, ফল, শুঁয়োপোকা, পিঁপড়া ও পরাগায়নে সহায়তা করে এমন পোকা-মাকড় এদের প্রধান খাদ্য। অন্যসব পাতা বুলবুলির মত এরাও অন্য পাখি ও পশুর ডাক অনুকরণে এরা খুবই দক্ষ। সে কারণে এদের আরেক নাম হরবোলা। এদের ডাকে বেশ বৈচিত্র্য আছে: "শিওয়াটশিশি-ওয়াটশিশি-ওয়াটশিশি..." অথবা; "টিটু-টিটু...টিটু-টিটু..." কিংবা; "টপ...টপ...টপ...টপ" এবং; "টিয়াউইট...টিয়াউই-টিয়া..." ইত্যাদি।
মে থেকে আগস্ট কমলাপেট পাতা বুলবুলির প্রধান প্রজনন ঋতু। স্ত্রী ও পুরুষ দু'জনে মিলেই বাসা বানায়। গাছের সরু মূল, ঘাস ও আঁশের সঙ্গে মাকড়শার জাল জড়িয়ে পেয়ালার মত বাসা সাজায়। সচরাচর ঘন বনে বাসা বাঁধে। বাসা প্রকৃতির সাথে এমনভাবে মিশে থাকে যে হঠাৎ শনাক্ত করা বেশ কষ্টকর। বাসা সাধারণত ভূমি থেকে ৬-১০ মিটার উঁচুতে বড় কোন গাছে বানায়। বাসা বানানো হয়ে গেলে ২-৩ টি ডিম পাড়ে। ডিমের বর্ণ সাদা কিংবা পাটকিলে-সাদা। ডিম তিলাযুক্ত। ডিমের মাপ ২.৩ × ১.৬ সেন্টিমিটার।
পরম মান

গণিতশাস্ত্রে কোন বাস্তব সংখ্যা a এর 'পরম মান' বা মডুলাস (প্রতীক: |a|) বলতে সংখ্যাটির শুধু সাংখ্যিক মানকে বোঝায়। অর্থাৎ +১০ এর পরম মান ১০ আবার -১০ এর পরম মানও ১০। কোন সংখ্যার পরম মানকে সংখ্যারেখায় মূলবিন্দু থেকে সংখ্যাটির দূরত্ব হিসেবে চিন্তা করা যায়।
যেকোন বাস্তব সংখ্যা a এর পরম মানকে |a| দ্বারা চিহ্নিত করা হয় এবং নিম্নোক্ত ভাবে সংজ্ঞায়িত করা হয়। 
উপর্যুক্ত সংজ্ঞা থেকে দেখা যায় a এর পরম মান সবসময়ই ধনাত্বক হবে কখনোই ঋণাত্বক হতে পারবে না। যেহেতু + বা - চিহ্ন বর্জিত বর্গমূলচিহ্ন শুধু ধনাত্বক বর্গমূলকে নির্দেশ করে সুতরাং
যা কোথাও কোথাও পরম মানের সংজ্ঞা হিসেবে ব্যবহৃত হয়।
পরম মানের নিম্নোক্ত ৪টি মৌলিক বিধি রয়েছে:
আরও কিছু গুরুত্বপূর্ণ বিধিসমূহ:
অসমতা সংক্রান্ত আর দুটি মৌলিক বিধি:
এই সম্পর্ক গুলো পরম মান সংক্রান্ত অসমতা সমাধানে ব্যবহার করা যায়। উদাহরণ স্বরুপ:
কোন জটিল সংখ্যা
যেখানে x ও y হল বাস্তব সংখ্যা, তার পরম মান |z| হল
যখন z কে পোলার ফরমে প্রকাশ করা হয়
যেখানে r ≥ 0 এবং θ বাস্তব, তখন z এর পরম মান